Lazkaon gaur hasiko dira elkartasun jardunaldiak, Josu Altzelairen argazki erakusketa irekita

Lazkaoko herriak lotura estua ondu du joan direneko 20 bat urteetan, Ruandako Gihara eskualdearekin. Hango eskolarekin harreman zuzena du Rwanda Elkarteak, misiolarien bidez. Lotura hori San Benito ikastolara hedatu da aspaldian. Bi erakundeek elkarlanean, herriko beste elkarte eta eragile batzuen laguntzarekin, XVI. Elkartasun Jardunaldiak egingo dituzte, gaur hasi eta abenduaren 19ra arte.

Batetik, kultur etxeko erakusketa aretoan, Rwanda Elkarteak bidezko merkataritzako produktuen salmenta egingo du. Munduko hainbat herrialde azpigaratutako jakiak erosi ahalko dira. Beasaingo Herriak Elkarlanean gobernuz kanpoko erakundearen bidez, ekoizleengana zuzenean bideratuko dute dirua.

Areto berean, Josu Altzelai argazkilari legazpiarraren erakusketa jarri dute. Afrikako begiradak izenburua eman dio, eta 2009an Malin, Afrika beltzean eta Niger ibaiaren arroan ateratako 30 bat erretratu jarri ditu. Asko, aurpegien lehen planoko erretratuak dira. Gaur (osteguna) 19:00etan irekiko dute erakusketa, Altzelai egilea bertan dela.

San Benito ikastolak, bere aldetik, urteko Elkartasun Jaialdia bihar (ostirala) egingo du, 18:00etan, Areria antzokian. Aurrez, 17:30ean, HH5ekoen ikuskizuna izango da. Tokiak kontatuak direnez, aretoko txarteldegian banatuko dituzte sarrerak, ikasle bakoitzaren ahaideentzat bat edo bi, kopuruaren arabera.

Bestetik, eta bihartik igandera egingo den 26. Euskal Liburu eta Diskoen Azokarekin bat eginez, plazako estalpean jostailuen salmenta solidarioa garatuko dute. Bigarren eskuko jokoak, jolasak eta ipuinak erosi ahalko dira. Bildutako dirua Giharara bidaliko dute.

Josu Altzelai argazkilari legazpiarraren argazki bat, ‘Afrikako begiradak’ bildumakoa./Josu Altzelai


Giro bikaina Nazioarteko LVI. Krosean

Giro bikaina izan zen atzo goizean Hipodromoan Donostiako LVI. Nazioarteko Krosean. Eguraldiak lagundu egin zuen, ez zuen goiz guztian euririk egin, eta bezperako zaparraden ondorioz lokatza pixka bat baldin bazegoen ere, korrika egiteko giro ezin hobea zen. Goizeko 10.30ean hasita hainbat lasterketa egin ziren, baina garrantzitsuenetan, senior mailakoan lehenengoak Kiprono Menjo kenyarra eta Nuria Fernandez 1.500 metrotako Europako txapeldun madrildarra izan ziren.

Giprono Menjo eta Nuria Fernandez izan ziren aurtengo nazioarteko kroseko proba nagusien irabazleak, baina goizean goiz hasita ehunka korrikalarik hartu zuten parte maila ezberdinetako lasterketetan. Lasarte-Oriako korrikalariak gustura ziren 56. Nazioarteko Krosean egindako lanarekin, Gonzalo Sukunza 29. izan zen senior mailan, Pili Bodegas 14. emakumeen senior mailan eta Gipuzkoako bigarren, Olatz Floresek jubenil mailan lehenengo postua eskuratu zuen eta infantil mailan 15. izan zen Itoitz Rodriguez.

Bi kenyar izan ziren gizonezkoen nazioarteko kroseko podiumean. Kirpono Menjo, 10.000 metrotako lasterketetan munduko onenetarikoa da, ez zuen hutsegin eta 2008an lortutako garaipena errepikatu zuen.

Menjo berak eta 20 urteko Titus Mbishei jo zuten azken kilometrotan erasoa eta soilik Sergei Lebid ukraniarrak eutsi zion kenyarren erritmoari. Beraz hiru hauek izan ziren podiumean. Menjo 31 minutu eta 6 segundoko denborarekin, Mbishei 31.13rekin eta Lebid 31.17rekin.

Atzetik Ricardo Serrano madrildarra, eta Ivan Fernandez arabarra izan zen lehen euskalduna 8. postuan. Gonzalo Sukunza herritarra 29. izan zen 36.14 denborarekin.

Emakumeak motel

Emakumeen probak erritmo motela izan zuen eta azken esprintean nagusitu zen Nuria Fernández madrildarra 18 minutu eta 54 segundorekin. Ondoren duela hiru urte irabazle izan zen Kenyako Eunice Jepkorir (19.00) eta Valentziako Gemma Barrachina (19:01) sailkatu ziren. Fernandez irabazlea oso pozik zen eta antolatzaileek berari deitzeko izan duten ausardia nabarmendu zuen, izan ere, garai txarrak pasa ditu atletismoan duela gutxi salatu den dopin kasuarekin lotu baitute.

Gipuzkoako txapelketa ere jokatu zen lasterketa honetan eta podiumera Penélope Baños, Pili Bodegas eta Maite Maiora igo ziren. Bodegas lasarteoriatarra Gipuzkoako txapeldunordea izan da beraz, 21-04 denbora egin zuen, 14 dortsala zuen eta 14. postuan sartu zen.

Pili Bodegas txapeldunorde

Bukaeran pozik zen Pili Bodegas: "Uste nuena baino hobeto aritu naiz. Ondo. Iazkoarekin alderatuz oso ondo. Izan ere, zer izan zen hura. Lokatzetan hanka sartu eta bertan geratzen zen".

Oso pozik zegoen berriro lehen postuetan izan delako. "Iaz ere podiumean egon nintzen hirugarrena eta pixkanaka postu bat igotzearekin konformatzen naiz" Bigarren aldiz parte hartu du Krosean, bere ustez honelako krosak oso proba gogorrak dira eta.

Itoitz bakarra

Bestalde, hasiberri, infantil, kadete eta jubenil mailetan ez zen lasarteoriatarren parte hartzen handirik izan. LOKE taldeko partaide bakarra Itoitz Rodriguez Errondosoro izan zen.

Infantil mailan 15. izan zen, Jon Rodriguez (10.24) irabazleak baino 54 segundo gehiago behar izan zituen. Dena den oso pozik zen Itoitz Rodriguez amaieran 15. postuarekin. kontutan izanik astean gripea pasa duela: "Gogorra egin zait gripearekin egon naizelako" kontatu zigun amaieran. Gustuko du proba eta bigarren aldiz atera da: "iaz baino baldintza hobetan zegoen belarra. Gainera iaz azkar hasi nintzen eta gero gaizki pasa nuen. Gaur nire erritmoa iraunkor mantendu dut eta ondo bukatu dut".

Gustuko du Itoiz Rodriguezek lasterka egitea eta atletismoan jarraitzeko asmoa du.

Bestalde, Lasarte-Orian sortutako Olatz Flores Yabenek emakumeen jubenil mailako lasterketa irabazi egin zuen 15 minutu eta 35 segundoko denborarekin.

Omenaldia

Joxe Miel Maiz korrikalari aiarra omendu zuten bestalde atzo antolatzaileek. 1968an irabazi zuen Nazioarteko krosa Mamo Wolde eta Mariano Haro korrikalari handien aurretik.

1967an bigarren gelditu zen etiopiarraren atzetik, baina lasterketa hasieran oinetako bat galdu ondoren, bakarrarekin egin zuen ia proba osoa eta Woldek azken esprintean hartu zion aurrea, beraz irabazteko gai zela pentsatu eta hurrengo urtean buru belarri prestatu zen irabazteko eta irabazi egin zuen. Munduko txapelketa batean seigarrena izan zen.

Auto zaharrak

Hipodromoko sarrerako aparkalekuan auto klasikoen erakusketa ere jarri zuten antolatzaileek atzo goizean, gutxi gorabehera garai ezberdinetako 25 auto zahar ikusteko aukera izan zen.

Sarrerak 10 euro balio zuen atzo, 6 eurokorrikalarien senide eta lagunentzat, eta sarreran bertan salda banatzen zuten.


«Dena» biltzen duten sariak

Hiru Max sari jasotzea «brutala» dela nabarmendu du Jon Maia Kukairen zuzendariak. 'Amour'-ek haurrentzako ikuskizun onenaren saria eskuratuta, «urrats bat gorantz» egin du Marie de Jonghek

«Gaur, oraingoz, ez daukagu besterik esaterik: oso pozik gaude, hunkituta atzoko [herenegungo] egunarekin. Dena biltzen duten sariak direla uste dut: dantza ikuskizun onenaren saria da jaso genezakeen gauzarik handiena; jaso genuen, eta, horrez gain, dantza konpainia onenarena eta jantzi onenena eskuratu genituen. Brutala». Hiru Max sari irabazi osteko biharamunean pozarren mintzatu da Jon Maia Kukai dantza konpainiako zuzendaria. Antzerki eta dantza ikuskizun onenak saritzen ditu urtero SGAE fundazioak Max sariekin: zazpi izendapenetatik hiru eskuratu zituen Kukaik.

Lorik apenas egin zuten sari banaketaren ostean, Maiak barre artean aitortu duenez. Izan ere, asko zuten ospatzeko: «Hunkigarria izan da horrelako leku batera zazpi hautagaitzarekin iristea eta sari handienekin alde egitea». Izendapenen albistea bera «izugarrizko sorpresa» izan zela nabarmendu du dantzariak.

Azaldu duenez, sariren bat irabaziz gero, «mezu batzuk» bidaltzeko gogoa zuten, eta baita egin ere. Batetik, dantza talde onenaren saria jaso zutenean, «etxekoez» gogoratzeaz gain, Itziar Ituño, Miren Gaztañaga eta Gotzon Sanchez aktoreak gogoan izan zituzten. «Uste dut hain justu gure profesiotik egindako sari banaketa batean, nolabait, salatu behar zela azken hilabeteetan jasan dutena», nabarmendu du. Sari banaketan, hala mintzatu zen Eneko Gil dantzaria: «Adierazpen askatasunagatik: ez dugu boikot nazkagarri gehiagorik nahi, ez baitugu halakorik merezi».

Bestetik, Oskara-ri esker dantza ikuskizun onenaren saria jaso zutenean, Gernikako bonbardaketa izan zuen hizpide Maiak: «Gogora ekarri nahi izan nuen gaur garen hori nondik datorren: gure kultura eta gure hizkuntza transmititzeko eta gaur garen hori izan ahal izateko zutitu ziren belaunaldi horiei eskerrak eman nahi nizkien». Gaztelaniaz bai, baina euskaraz ere aritu zen Maia saria eskertzeko garaian, haiei buruz hitz egiterakoan: «Izan zinetelako gara, eta aurrerantzean ere izango dira, lanean jarraituko dugulako». Eta bukatu, dantzaren aldeko aldarri batekin bukatu zuen: «Egizue dantzan, dantzatzen duen herria ez baita inoiz hilko. Gora herria!».

Apustua, «goitik»

Aparretan da Jokin Oregi antzerkigilea ere, Marie de Jongh konpainiarentzat zuzendutako Amour emanaldiak haurrentzako ikuskizun onenaren Max saria jaso baitzuen. «Kukaikoekin gosaltzen egon naiz —hotel berean gaude—, eta denok bat egiten genuen, halakoetan, sartzen zarela zurrunbilo emozional batean. Oraindik ere ez dugu lurrik hartu, eta uste dut denbora beharko dugula hau dena asimilatzeko».

Saria «aitortza handi bat» izan da, Oregiren esanetan. «Esker onez jaso dugu. Batez ere, horrelakoekin gogoratzen zara zenbat lagun eta zenbat talde eduki ditugun inguruan eta bultzaka, gurekin batera aurrera egiten». Antzerkigilearen esanetan, lehendik igartzen zuten Marie de Jonghek bazuela «halako aitortza bat. «Amour-ekin nolabaiteko urrats bat gorantz egin dugu, arrisku handia hartu genuelako». Sari gehiago ere jasoak dituzte lan horrengatik. Oregik azaldu duenez, haurrentzako ikuskizunetan «formatu txikikoak nagusi» diren garaian, apustua «goitik» egitea erabaki zuten konpainiako kideek: «Geure buruarekin fidel izan nahi genuen: artistikoki hazi egin nahi genuen, horrela. Erronka handia zen, eta uste dut apustua ondo atera zaigula».

Kukaik eta Marie de Jonghek ez ezik, Euskal Herriko beste hiru artistak ere jaso zuten Max saria. Batetik, Alfredo Sanzol iruindarrak antzerki autoretza onenaren saria jaso zuen, La respiración lanagatik [Arnasketa]. Bestetik, Ainhoa Santamaria gasteiztarrak taldeko emakumezko onenaren saria jaso zuen, La estupidez-engatik [Ergelkeria]. Angel Ruiz iruindarrak, berriz, gizonezko aktore protagonista onenaren saria jaso zuen, Miguel de Molina al desnudo antzezlanean [Miguel Molina argitara] egindako lanagatik.


Axerien Puska Biltzea Leizotz auzoan

Egundoko giroa sortu zuten axeriek Leizotz auzoko etxe eta baserrietan joan den larunbatean.

[Argazkiak]

Axeri dantzariei harrera ezin hobe egin zitzaien Anaztegi, Agerreborda, Antzizu, Idiazabal, Mizpiradi Amezti, Asu, Antzizar eta beste hainbat baserrietan, guztietan ere hamaiketako ederrez gozatzeko aukera izan zutelarik. Axeriek dantza-joko irrigarriak behin eta berriro egin zituzten baserri atarietan, eta giro alaia nagusitu zen goizean goizetik hasi eta eguardi bitarte.

Nekazari kutsua duen inauteri giroko ohitura da axerien puska biltzea, orain dela bost urte berreskuratu zuena Axeri Dantzaren aldeko elkarteak, Olagain txistulari elkartearen laguntzarekin. Axerien puska biltzeak inauterien etorrera iragartzen du Andoainen. Hain zuzen ere, kaldereroen bi konpartsen txanda helduko da asteburu honetan, Andoaingo Konpartsaren eta Ondarreta ikastetxearen eskutik. Kaleko inauteriek, berriz, bi aste barru hartuko dituzte Andoaingo kale eta bazterrak.


Ficoba kultur ekitaldiak egiteko erabili nahi du EAJk

Irungo EAJ taldeak agerraldia egin du gaur batzokian. Bertan, udarako aurreikusitako kultur ekitaldiak eztabaidatzea proposatu diote udal gobernuari, «bizi dugun egoerari erantzun osoagoa eta aberatsagoa emateko», adierazi du Xabeir Iridoy bozeramaileak. Larrialdi egoeragatik kultura sektore kaltetuenetako bat dela gogoratu dute, eta hiriko kultur eragileei laguntzeko premia nabarmendu du Iridoyk. «Irunek ezin du kultura baztertu, krisiak eragindako galerak arinduko dituen plan bat behar du, tokiko kulturaren eta profesionalen proiektuei eraginkortasuna emango diena eta tokiko kulturaren kontsumoa sustatuko duena».

Horregatik, kulturak behar duen bultzada horri laguntzeko, Ficoba erakustazoka erabiltzea proposatu dute, «osasun neurriak betetzen direla bermatuz eta errespetatuz». Asmoa bertan auto zinema, kontzertuak, aire zabaleko antzerkiak edota bestelako kultur ekitaldiak egitea da. Erakustazokaren parkinga horretarako leku egokia dela uste dute jeltzaleek.


Azkeneko garaipena

Lance Armstrongek irabazi du erlojupekoa, eta zazpigarren Tourra eskuratuko du gaur.


Gari Uranga: “Beste klub batetik deitu banindute, ez dakit onartuko nukeen”

Gari Uranga, ZAEren egoitzan (Aritz Mutiozabal).

“Horko argazkiari begira nago. Zumaiako Bandera irabazi genuenekoa da”. Zortzi urte geroago, Zarautz Arraun Elkarteak Aiako Ubegun industrialdean duen egoitzara itzuli da Gari Uranga (Zarautz, 1982). Oraingo honetan entrenatzaile izatearen erantzukizunarekin. Ibilbide berriak ilusioa egiten diola dio,eta arraunlariei ilusio hori igortzeko asmoz heldu dio erronkari.

Nola suertatu da etxeko taldea entrenatzeko aukera?

Anjel Larrañagak Zarauzko entrenatzaile izateari utzi diolako sortu da. Gauzak ez dira etortzen norberak nahi dituenean, suertatzen direnean baizik, eta halaxe etorri zait aukera. Hondarribian zazpi urte egin ditut, eta pixka bat nire zikloa beteta zegoela ikusten nuen. Zazpi urte on izan dira, baina eskaintzeko nuena jada eskainita neukan. ZAEtik deitu ninduten, eta entrenatzaile izateko aukera komentatu zidaten. Erronka eta ilusio berri bat izan da niretzat, eta, gainera, Zarautzen. Inguruko guztiak nirekin arraunean egindakoak dira, lagunak dira.

Ezustekoa izan al da zuretzat ala espero zenuen deia?

Ezustekoa izan da. Orain arte ez nuen planteatu ere egin entrenatzaile izatea, eta, agian, beste klub batetik deitu banindute, ez dakit onartuko nukeen ala ez. Azken finean, erantzukizun handia da, eta oraindik nahiko gaztea naiz… Zarautzen, ordea, lagunak dira eta laguntzeko prest daude. Beraiei ere ilusioa egin die ni prest egotea.

Nahiko azkarra izan da dena?

Bai, hala izan da. Baina kontuan izan behar da abian jartzeko datak gainean direla. Hemendik pare bat astera entrenatzen hasiko gara, eta nik guztia prestatu behar dut ordurako. Beraz, erabakia ere ezin zen gehiago luzatu. Alde horretatik, ahalik eta azkarren lotu behar da guztia, eta astebetean edo hamar egunean zehaztu genuen guztia. Nahikoa denbora izan nuen pentsatzeko.

Erronka bikoitza da, nolabait ere. Batetik, lehen aldia duzu entrenatzaile lanetan, eta, bestetik, TKE liga KAE ligatik ordezkatu duzu.

Aldaketa handiena da entrenatzaile izango naizela. Aldaketa izugarria da niretzat. Orain arte besteek esandakoa egiten nuen eta etxera joaten nintzen. Orain, ordea, erantzukizun handiagoa izango dut mutilengan. Gainera, mutil gazteak izango dira, eta iruditzen zait haien geroari begira eragin handia izan dezakedala. Bestalde, liga batetik bestera jaisteko kontuari ez diot aparteko garrantziarik ematen. Azken batean, arrauna arrauna da, eta lau baliza eta hiru ziaboga daude guztiontzat. Kontua da gu ohituta gaudela estropadetan helikopteroa eta telebista egotera, baina, funtsean, berdina da.

Entrenatzaile lanetara mugatuko zara ala arraunean ere egiteko asmoa duzu?

Entrenatzaile eta arraunlari funtzioak beteko ditut. Hori oso garbi daukat. Ontzi barrutik edo ontzi kanpotik oso ezberdin ikusten dira gauzak. Ez da futbola bezala… Arraunean ontzia sentitu egin behar duzu, eta horretarako ontzi barruan joan behar da. Goian dauden entrenatzaile ia gehienek bi funtzioak uztartu dituzte: Mikel Orbañanos arraunlaria eta entrenatzailea da, bere garaian Jon Salsamendi eta Jose Luis Korta ere bai, edo Iñaki Errasti, Jon Iriondo, Mikel Arostegi… Normalean bi paperak betetzen dira, traineru barruan joatea oso inportantea delako, eta are gehiago mutil gazteak baldin badituzu taldean. Niri behintzat zaila egingo litzaidake kanpotik jakitea ontzia nola doan edota zer behar duen. Ontzi barruan joanda errazago igartzen diozula uste dut.

Hainbat entrenatzaile izan da zure ibilbidean, baina horien artean bi izen nabarmendu behar dira: Jose Ramon Mendizabal Mendi eta Mikel Orbañanos. Zer ikasi duzu haiengandik?

Oso oroitzapen onak ditut Mendirekin. Sekulako ilusioa eta grina zeukan, eta gai zen hori guztia transmititzeko. Ikaragarria zen. Izan ere, entrenamendu gogorrenetan, gorputzarekin gehiago ezin zenuenean ere, gai zen arraunlaria gehiago zukutzeko, eta zuk zeuk ere sentitzeko hala egin behar zenuela. Hark asko bizi zuen arrauna, eta hori garaiko arraunlari gazteontzat egundokoa izan zen. Fisikoki oso ongi ibili ginen sasoi hartan.

Orbañanos oso entrenatzaile ona da. Berehala igartzen du ontziak zer behar duen eta zer ez momentu bakoitzean. Nik harekin oso erlazio ona eduki dut. Oso ongi bereizten du, nahiz eta zaila izan, arraunlari eta entrenatzaile papera. Bi funtzioak bereizten dakizki, eta harremanetarako pertsona erraza da. Beti laguntzeko prest dago, gainera.

Haiengandik ikasitakoa helaraziko diezu orain Zarauzko arraunlariei. Baina zuk zeuk ere izango duzu ikuspuntu propioa, ezta?

Hori da, bai. Nire nortasuna ere helarazi beharko diet. Izan ditudan entrenatzaileetatik pixka bat hartuko dudan arren, nirea ere egin beharko dut. Zer nahi dudan argi dut, baina ilusioa eta lanerako gogoa dira Zarauzko klubari orain eskatuko dizkiodan gauzak. Gero, joango gara beste gauzak zehazten… Nik ere badut zer ikasia. Iruditzen zait irakasteko badudala, baina baita ikasteko ere.

KAE 1 mailan dago Zarautz; aurten 7. postuan bukatu du liga. Zeintzuk dira datorren denboraldiko helburuak?

Kirol helbururik ez dugu finkatu oraindik. Horretaz ez dugu hitz egin. Baja batzuk ditugu taldean, eta, jakina, gustatuko litzaidake taldea goraka eramatea, baina zaila izango da. Zarautz bezalako klub batean hiruzpalau arraunlari falta baldin bazaizkizu, nekeza da gorago begiratzea. Aurten, KAE 1en ikusi dut oso gutxi behar zela bai goiko multzoan sartzeko bai beheko multzoan sartzeko, eta joera horretan, taldeak pixka bat aurrera egitea nahiko nuke. Baina hori udan ikusi beharko da: non gauden eta zer lor dezakegun. Oraindik oso goiz da.

Enbataren bolada onenean arraunlari izan zinen. Multzo hartatik hainbat irten zineten, ondoren goi mailan banderak irabazi dituzuenak. Sasoi hura errepikatzea posible dela uste al duzu?

Garai hartan beste talde mota bat zegoen Zarautzen, eta sekulako lana egin zen ilusio eta gogo handiarekin. Talde ona zen, baina arraunlari oso gazteak ziren, eta Mendik igortzen zuen grinarekin, eta lana gogotik eginda, mailaz igotzea lortu zen etxeko jendearekin. Ondoren, kanpoko bospasei arraunlari on etorri ziren, eta pixka bat bi gauzak nahastu ziren. Izan ere, jende ona zegoen herrian: Gorka Aranberri, Bersaitz Azkue, Hegoi Intxauspe eta Mikel Zapirain, esaterako. Horrela, talde indartsua eratzea lortu zen. Gustatuko litzaidake hemendik urte batzuetara errepikatuko balitz, baina horretarako faktore askok egon behar dute. Nik uste dut Zarautz beste zerbait dela egun, eta helburua da gazteak trebatzea eta ilusioa piztea.


Merkatariak euskararen alde

Lasarte-Oriako Udaleko Euskarako Batzordeak Enpresako Euskara Plan Integralak eta Udalaren euskara ziurtagiriak sinatzeko ekitaldia ospatuko du asteazkenean, 20:15etan Manuel Lekuona Kulturetxean.

Lasarte-Oriako Euskara Batzordea 2000 urtean hasi zen Plan Integrala lantzen, baina azken lau urtetan hartu du benetako indarra. Geroztik, 44 Plan Integral burutu dira Lasarte-Orian. Herriko merkatariak pixkanaka euskararekiko konpromezua hartzen ari dira. Honen isla da dagoeneko 19 ziurtagiri banatu dituela Euskara Batzordeak. Ziurtagiri hauek hiru urteko balio dute: denbora honetan merkatariei jarraipena egiten zaie eta ziurtagiria mantentzen duten edo kendu egiten zaien erabakitzen da.

Aurtengo sinatzaileak

Asteazkenean, Lagunak Elektrizitatea eta Xule fisioterapia zentroak jasoko dute ziurtagiria. Eta aurtengo sinatzaile berriak ondorengoak dira: Ibaiondo fisioterapia zentroa, Urruzola mertzeria, Urbistondo farmazia, Rakel masajista, Arrupe elektrizitatea, Arreski eta Orbela belar dendak.•


Auzolanerako deia 10:00etan, handitze bidean den Zubietako Eskola Txikian

Zubieta eta Aginagako Herri Ikastetxeek egun gutxi barru hasiko dute ikasturte berria. Aurretik ordea, larunbat honetarako, irailaren 6rako, auzolanerako deia egin dute Zubietako Eskola Txikian. Bertatik ohartarazia dutenez, laster hasiko dituzte handitze lanak, eta orain arte bertan kokatuak egon diren aurrefabrikatutako moduluak kendu behar dira. Aurretik ordea, barruan dagoen materiala atera eta dagokion lekura eraman behar da. Horregatik egin dute auzolan deialdia, larunbat honetarako, irailak 6, 10:00etan. "Zubietarrak deitu nahi ditugu, lanerako gogoarekin Eskola Txikira hurbiltzeko. Hamaiketakoa gure esku izango da", Zubietako Herri Batzarretik adierazi dutenez.

Itzulera mailakatua

Ikasgeletara itzultzeko garaia da. Haur Eskolakoek ostegunean hasi zuten ikasturte berria, DBH-koen txanda izan da ostiral honetan. Aurkezpen saioa zuten atzo goizean. Astelehenean, HH eta LH-koen lehen klase eguna:

Irailak 8, astelehena: 9:00-12:30 artean, HH eta LH-koak. Jangela zerbitzua abiatzea.

Berrikuntzekin hasiko dute ikasturte berria, Udarregi Ikastolakoek. Agerialde ondoan kokatua dagoen eraikin berriaren irekierarekin. Ikasle talde batzuk bertara igaroko dira, eta horrek, Udarregiko azpiegitura guztietako espazioa berrantolatzea ekarri du. Besteak beste, jangela berri bat irekitzea. Adi, eraikin berrian kokatuko baita, irailaren 8tik aurrera zabalik izango den ikasleentzako eguerdiko jangela berria. Orain arte Haur Eskolan egiten zuten moduan, aurrerantzean janari ekologikoa zerbitzatuko dute gune berri honetan ere. Jangelan izen emateko: Udarregi Ikastolako idazkaritzan edo 943 36 12 16 telefono zenbakian. Informazio gehiago: aste honetako NOAUA!n edo udarregi.com atarian.

Lanbide Eskolako ikasturte berriko aurkezpena astelehenean

Goizeko 10:00etarako deitu du Lanbide Eskolak 2014-15 ikasturterako aurkezpen ekitaldia. Biharamunean, irailaren 9an hasiko dira klaseak, goizeko 8:00etan.

Zumartekoen txanda, irailaren 9an

Datorren asteartea, irailak 9 hautatu du Zumarte Musika Eskolak, 2014-15 ikasturteari ekiteko. Musika instrumentuetan trebatuko diren taldeak, musika mintzairakoak, abesbatzakoak... Astebete barru, musika hotsa itzuliko da Zumartera.


Aurrera doaz Astiko zubibidearen birgaitze obrak

2019ko apirilean iragarri zuen obrak lehiaketa publikora ateratzeko asmoa Bidegik, eta urte amaieran ekin zioten Astiko zubibidea konpontzeari.

Gipuzkoako Foru Aldundiak jakinarazi duenez, zubibidearen egitura birgaitzeaz gain, lau dilatazio-junturetatik bi kendu eta gainerakoak berritu egingo dituzte. Obrak 4,4 milioi euroko aurrekontua dauka eta azaroan amaitzea aurreikusten dute. Horrez gain, aldundiak obrako hainbat argazki igo ditu Twitter kontu ofizialera.


Kontzeju buru berria izanen da

Kontzejua berriko hauteskundeak eginen dira maiatzaren 26an eta Jesus Angel Ongai Sanzi lekukoa hartuko dion hautagairik bada.

Independientes de Ekai:

1. Francisco Javier Huarte Garro


Herri kirolen munduko emakumeak protagonista 'Herri People' saioan

Gizonez osaturiko mundu batean emakumeek duten presentzia eta bertan jarraitzeko izan duten indarraz eta kemenaz arituko da saioa.

Ibon Gaztañazpi herri kirolen munduan murgilduko da 'Herri People'en Emaion egurra! atalean gaur gauean. Ederki asko ezagutzen du 'Herri People' saioko aurkezleak plazetan izaten den giroa, baina aste honetan beste ikuspegitik ezagutuko du: protagonisten bizipenetatik, hain zuzen ere. Bizipen horiek ez dira batere arruntak izango, saioak hartuko dituzten protagonistak ez baitira arruntak: emakumeak dira gizonez osaturiko mundu batean.

Urte gutxi pasatu dira lehenengo emakumea herri kiroletan hasi zenetik, baina gero eta gehiago dira gaur egun ikus daitezkeenak. Bakarka, binaka edo taldeka hasi dira euren lekua bereganatzen.

Gero eta ohikoagoa da txapelketetan edo erakustaldietan ikustea, baina orain arte jorratutako bidea ez da beti erraza izan. Indarraz eta kemenaz egin behar izan diete aurre oztopo guztiei, eta bertan bizi izandako une gazi-gozo horiek atal honetan ezagutu ahal izango dituzte.

'Herri People' asteazkenetan izaten da ikusgai, 22:15etik aurrera, ETB1en eta eitb.eus-en.


ACNURek dei egin dio EBri ez ditzan urratu oinarrizko giza eskubideak

Phillipo Grandi Nazio Batuen Errefuxiatu Agentziako goi mandatariak Europako Parlamentuan hitz egin zuen atzo, eta zalantzan jarri zuen Europa eta Turkiaren arteko aurreakordioa legezkoa ote den.

Nazio Batuen Errefuxiatu Agentziak (ACNUR) dei egin dio Europari ez ditzan urratu oinarrizko giza eskubideak, eta gogorarazi dio kaleratze jendetsuak legearen aurkakoak direla.

Europako Batasunak eta Turkiak itxitako aurreakordioak hautsak harrotu ditu. Gobernuz kanpoko erakunde eta elkarte humanitario gehienak kontra azaldu dira; salatu dute errefuxiatuak Turkiara bidaltzeak ez duela arazoa konponduko.

Baliteke mundu osoak ez izatea asiloa jasotzeko eskubidea, baina bai, ordea, eskatzekoa. Phillipo Grandi Nazio Batuen Errefuxiatu Agentziako goi mandatariak Europako Parlamentuan hitz egin zuen atzo, eta zalantzan jarri zuen Europa eta Turkiaren arteko aurreakordioa legezkoa ote den.

“Kezkatu egiten naute asilo eskubideak eta nazioarteko zuzenbidea errespetatzen ez duten deportazioek”, adierazi zuen. Gogoratu du hala Genevako Hitzarmenak asiloak tramitatzera behartzen dituela gobernu guztiak. Gainera, 28ak zuzenduz: ezin zaio sorterriari erreparatu: “Afganistangoak Siriakoak bezain iheslari dira”, esan zuen.

Bere aldetik, Frans Timmermans Europako Batzordeko presidenteordeak berretsi du itzulera-plana legearen barruan egingo dutela, nabarmenduz helburua zera dela: “Mafien negozio eredua suntsitzea, heriotzak ekiditea eta argi uztea Europara etortzeko modu bakarra bide legalen bidez dela”.

Europako Parlamentuan proposamenak kritika ugari jaso ditu. 160.000 lagunen banaketak porrot egin duela uste dute hainbat eurodiputatuk eta atxilotu orduko kanporaketak ofizial bihurtzea leporatu diete estatuei.


Erakusketa Sarako Lurberrin

Herriko artistek egindako obren erakusketa ikusgai egonen da Lurberri gelan agorrilaren hirutik aitzinera.


Elkanorena baino bidaia musikal luzeagoa Euskal barrokensemblek

Bi ordu eta erdiko musika eta bostehun orrialdetako liburuxka kaleratu dituzte Euskal barrokensemblekoek, Elkanoren bira aitzakia hartuta. Enrike Solinís eta Miren Zeberio eskifaiaren buru.

Bi ordu eta erdiko musika eta bostehun orrialdetako liburuxka kaleratu dituzte Euskal barrokensemblekoek, Elkanoren bira aitzakia hartuta. Enrike Solinís eta Miren Zeberio eskifaiaren buru.

Maite Mutuberriaren ilustrazioa


Aramaixo Baserri Barri elkartea sortu nahi dute nekazaritza indartzeko

Udalaren asmoa da baserritarrak batu eta etorkizunean Aramaioko produktuen marka bat sartzea. Martitzenean bilera egingo dute proiektuaren berri emateko. Baserritarrei bilerara joateko deialdia egin die Udalak.

Aramaioko Udalak beti esan izan du herriko baserritarrei eta lehenengo sektoreari bultzada bat eman nahi diola. Helburu horretan kokatzen da, hain justu, Aramaixo Baserri Barri elkartea sortzeko proiektua. Herriko baserritarrak batuko dituen elkartea sortu gura dute. Helburuetako bat da etorkizunean Aramaioko produktuen marka bat sortzea. "Proiektua, oraindik ere, oso berde dago. Hasi besterik ez gara egin. Baina, argi daukaguna da Aramaion aukerak daudela bertako produktuak sortzeko eta horiek merkaturatzeko. Kalitatea badago eta eskaintza ere bai. Dena dela, proiektu hau gauzatzeko ezinbestekoa da baserritarrak batzea eta elkarlanean aritzea. Horixe litzateke Aramaixo Baserri Barri elkartearen helburu nagusia", azaldu du Jon Errasti Mendi eta Ingurugiro zinegotziak. Gaineratu du proiektua Udalak bultzatu duen arren, ikusi egin beharko dela, gero, nola eta nork kudeatuko duen elkartea.

Aramaioko Sagarzaleen Elkarteko kideek pozik hartu dute berria eta proiektua aurrera irteteko gogo handiz daude. "Uste dut Aramaiok horrelako zerbait behar duela. Lehenengo sektorearendako eta herriko baserritarrendako oso onuragarria izango da. Sagazaleak prest gaude edozertan laguntzeko", dio Juan Antonio Aretxaga Aramaioko Sagarzaleen Elkarteko presidenteak.

Bilera martitzenean

Udalak bilera egingo du martitzenean, 19:00etan pleno aretoan proiektua aurkezteko eta baserritar guztiak gonbidatu nahi ditu bertan izatera.


Hernaniko emakumeak azaltzen diren garai bateko argazkien bila

Hernaniko emakumeen historia eta bizipenak jasoko dituen ikerketa ari dira egiten Maialen Apezetxea hernaniarra eta Mikel Ozaita ibarratarra, biak antropologoak. Ikerketa Udaleko Berdintasun Sailak antolatutako Bekaren harira egiten ari dira eta helburu nagusia da emakumeen historia jaso, landu eta herritarren eskura jartzea.

Ikerketa egiteko,

argazki zaharrak

Ikerketaren fase honetan, herritarren laguntza behar dute argazkiak biltzeko eta ohar honen bitarteaz, Hernaniko Udalak dei egin nahi diete herritarrei ikerketan parte hartzera. Euren aportazio txikia, argazkiak bilatzea izango litzateke. 1930 eta 1980 urte bitarteko argazkien bila dabiltza, noski, emakumeak ageri diren argazkiak.

Ikerketaren egileek azaldu dutenez, argazkiak biltzeko prozesua ez da batere erraza izaten ari: «emakumea ikus-ezintasun batean bizi izan da, eta hori agerian geratzen da garai horretako argazkietan ere. Izan ere, 50 urte horietako argazkiak oso urriak dira, eta gainera, emakumeak ageri direnak oso gutxi dira».

Udal Artxibora

eraman behar dira

Argazkien bilketa udal artxiboan egingo dute ekaina erdialdera arte; astelehenetik ostiralera, goizeko 09:00etatik 13:00etara. Azaldu dutenez Udalak kopiak aterako dizkiete argazkiei eta originalak itzuli egingo dira. Bestalde, eskerrak eman nahi dizkiete ikerketan parte hartuko duten herritar guztiei.


2013rako ezarritako helburua gainditu du azaroko Estatuko defizitak

40.606 milioi eurokoa da, hots, BPGaren % 3,96ren baliokidea. Urte osorako helburua, berriz, % 3,80koa da.

Azarora bitarte, 40.606 milioi eurokoa izan da Estatuko defizita. Barne Produktu Gordinaren (BPG) %3,96 suposatzen du kopuru horrek eta, horrenbestez, 2013 osorako ezarrita zegoen helburuaren - % 3, 80 - gainetik dago. Ogasun Ministerioak gaur emandako datuen arabera, interesen gastuan izandako igoerari eta administrazioek Gizarte Segurantzari egindako transferentziei zor zaie kopuru hori.

Diru-sarrera ez finantziaroak 111.099 milioi eurokoak izan dira azaro amaieran; 2012ko datuekin alderatuta, % 6,1ko igoera suposatzen du. Diru-sarrera positiboei esker izan da hazkunde hori, 2012an 62.306 milioi euro izatetik 89.533 izatera igaro baita 2013ko azaroan.

Bestalde, gastu ez finantziaroak 151.705 milioi eurokoak izan dira urtarrila eta azaroa bitartean, iazko epe berean izandakoa baino % 6,8 gehiago. Kasu honetan, gastu finantziaroen eta Gizarte Segurantzari egindako transferentzien igoerari zor zaio (% 15 eta % 24,9 hazi da, hurrenez hurren).

Euskal Autonomia Erkidegoari (EAE) dagokionez, defizita 565 milioi eurokoa (BPGaren % 0,89) izan da urteko lehen 10 hilabete hauetan, betiere Ministerioaren datuen arabera.


San Juanek banderak bedeinkatu eta arraunlariak omenduko ditu

Sanjuandarrek urtero egiten dute festa banderak bedeinkatzen dituzten egun berean.

“Urteari kirol errepasoa emateko” festa eguna antolatu du hilaren 27rako San Juan Koxtape Arraun Elkarteak. Afari bat izango da, klubaren egoitzan, 21:00etatik aurrera, eta han omenduko dituzte arraunlariak.

Horiez gain, banderen bedeinkapena, argazkiak, jai giroa eta askoz ere gehiago agindu dute omenaldiaren antolatzaileek.


Lanekik eta Zugarramurdiko Sorginen Museoak eta Lezeak jaso dituzte Bai Euskarari sariak

Mikel Lezamiz Mondragoneko Hedapen Kooperatiboko arduradun ohiak jaso du Bai Euskarari Laguna saria.

Arlo sozioekonomikoa euskalduntzea da Bai Euskarari Ziurtagiriaren elkartearen xedea; eta arlo horretan euskara sustatzen duten erakunde eta pertsonak saritzen ditu urtero, Bai Euskarari sariekin. Laneki Lanbide Heziketarako euskarazko ikasmateriala sortzeko elkarteak jaso du lehen saria. Besteak beste, lantokiko terminologia sortzen edo euskaratzen aritu dira azken urteotan. Bigarren saria Zugarramurdiko Sorginen Museoa eta Lezeak jaso du.

Mikel Lezamizi eman diote Bai Euskarari Laguna saria, lan mundua euskalduntzeko egindako lanagatik. Kooperatibagintzan aritutakoa da Lezamiz, eta Mondragon Korporazioko Hedapen Kooperatiboko arduraduna eta euskara koordinatzailea izan da azken urteotan.


Bernardo Aizpitarte 'Kabra'-ren biografia txikia zapatuan aurkeztuko du Uztarriak

Liburua Joxin Iturriotzek idatzi du eta Uztarria Komunikazio Taldearen liburuxka biografikoen sailaren zortzigarren lana da. Gaur, asteartea, hasi dira Uztarriaren bazkideak liburua etxean jasotzen. Aurkezpen ekitaldiia Baigera I-eko aretoan izango da, 12:00etan hasita.

Uztarria Komunikazio Taldeak Bernardo Aizpitarte Kabra zenari eskainitako biografia txikia aurkeztuko du zapatuan, apirilaren 21ean. Joxin Iturriotzek idatzi du eta Uztarriak 2009an abian jarri zuen liburuxka biografikoen egitasmoaren zortzigarren lana da.

Uztarria gaur, asteartea, hasi da Bernardo Aizpitarte Kabra-ri eskainitako liburua bazkideen artean banatzen. Datozen egunetan, Azpeitiko komunikazio taldearen bazkide guztiek etxean jasoko dute. Zapatuko aurkezpen ekitaldia, berriz, Baigera I-eko aretoan izango da, 12:00etan hasita.

Aurreko zazpi liburuxka biografikoak webgune honetako Liburuak atalean irakur daitezke. Hauek dira:

Julian Bereziartua (Ander Ugartek idatzia).

Leo Etxeberria (Miren Garate).

Valentina Agirre (Olatz Prat).

Santi Lazkano (Nekane Zinkunegi).

Amaia Garmendia (Xabier Otamendi).

Enkarna Arregi (Alexander Silva).

Iñaki Bergara Pio (Monika Juaristi)


"Txiki"-ren bakarrizketak bihar, Gorlizen

Ion Martinez Esnaola (Donostia, 1980) umorezko bakarrizketak egiten dabil 2002tik; antzerki-munduan ere murgilduta dago. Oraingo honetan, "Barrez blai" ikuskizuna eskainiko du, Plentzia eta Gorlizko euskara agenda bateratuaren barruan. Saioa bariku honetan, otsailak 17, izango da, 19:30ean, Gorlizko Sertutxena aretoan; sarrera, doan.


Bideoa: Gurutxarri eta Portularrume anai-arrebak Kontxarako prest

Bi anai-arrebek urteko arraun hitzordurik garrantzitsuenaren atarian, hizpide izan dituzte arraunean hastapenak, Kontxako estropadan markatu dituzten helburuak eta arraunaren bueltan familian sortu den giroa.


Gaur helduko da eskualdera Euskal Selekzioaren aldeko mendi martxa

Zumaiara 12:30ak aldera iritsiko dira, Getariara 14:30ak aldean eta 17:30ak inguruan Zarautzera. Getarian harrera egingo diete eta Zarautzen ekitaldia izango da iluntzean.Bizkaiko kosta zeharkatu ondoren, atzo sartu ziren Gipuzkoara Euskal Selekzioaren aldeko mendi martxako parte-hartzaileak, Mutrikura, hain zuzen. Gaur, berriz, eskualdera iritsiko dira. Mutrikutik Zarautzerainoko 37 kilometroak egingo dituzte gaurko etapan. Txumai Iturria Mendi Martxa taldeko kideak adierazi du zarauztar ugari helduko direla trenez Debara, bertan Mutrikutik datozenekin bat egiteko. 08:20eko trena hartuta, 08:45ean iritsiko dira Mutrikuko tren geltokira, eta bertan elkartuko dira gainontzekoekin. Zumaiarako bidea hartuko dute guztiek elkarrekin, eta aurreikuspenen arabera, 12:30-13:00etan helduko dira.San Telmo ingurutik jaitsiko dira, eta trikitilariek egingo diete harrera. Zuloaga ingurutik Askizura iritsiko da mendi martxa ondoren, eta 14:30ak aldean jaitsiko dira Getariako herrigunera, gutxi gorabehera. Txistulariek egingo diete parte-hartzaileei lehenbiziko ongietorria, eta ondoren, udal ordezkariek udaletxean hartuko dituzte.Bazkaria eskainiko diete udalerrian, eta arratsaldean Zarautzera joango dira kostako bidetik, etapa bertan amaitzeko. 20:00etan izango da ekitaldia, Musika Plazan, eta Iturriak aurreratu du parte-hartzaile kopuru «nahiko txukuna» elkartuko dela bertan. Gaztelekuan egingo dute lo, eta hurrengo egunean Zarautz- Donostia ibilbidea egingo dute, Oriotik igaroaz, 08:00etan Zarauztik irtenda.«Aspaldiko jendetsuena»Abuztuaren 1ean hasi zuten Algortatik mendi martxa, Euskal Selekzioa Martxan, kosta ala kosta ofizialtasuna! lelopean, eta 8an amaituko dute, Ziburun. Balorazio oso ona egin du Iturriak, eta aurtengo mendi martxa «aspaldiko jendetsuena» izaten ari dela gaineratu du. Batezbeste, 90 pertsona bildu dira, «kostako ibilbideak erakarrita».Jendearen berotasuna nabarmendu du zarauztarrak: «Plentzian, Bakion, Bermeon, Ean… harrera izugarria egin digute. Ean, esaterako, batukada egin zuten eta larunbatetan izan ohi den kantu jira astelehenera atzeratzea erabaki zuten, mendi martxarekin bat egiteko».2000. urtean egin zuten estreinakoz, ESAITen babesean. Aurten ez da horren gidaritzapean egin, udaberrian desagertu zelako taldea. Baina helburuak bera izaten segitzen du: kirolez kirol Euskal Herriko selekzioen ofizialtasuna aldarrikatu eta nazioarteko txapelketa ofizialetan eskubide osoz parte hartzeko eskubidea defendatzea.


Portuko elizan abestuko dute Xatzek eta Eskifaiak

Gabonetako kontzertu berezia emango dute Xatz eta Eskifaia abesbatzek larunbatean, Portuko elizan. Sarrera doan izango da eta 20:30ean hasiko da, baina emanaldia hasi baino zertxobait lehenago joatea komeni da, lekua hartzeaz gain, abeslarien jardunean ez eragiteko.

Duen akustikagatik eta entzuleen gertutasunagatik gustura aritzen dira Xatz zein Eskifaiakoak Portuko elizan. Hala, Gabonetako kontzertuaz gain, Santa Zezilian ere abesten dute bertan.

Hilaren 29an Caritasen alde

Hilaren 29an, larunbata, beste kontzertu bat izango da Portuko elizan, 20:30ean ere. Egun horretan Donostiako Hondore abesbatzak eta San Inazio Eskolaniak abestuko dute, Sport Mundi GKEk antolatutako ekitaldian. Dirua bildu nahi dute, Caritasen eta Gipuzkoako Elikagaien Bankuaren bitartez beharra dutenen artean janaria banatzeko.


The Upper Room taldeak gospel kontzertua emango du ostiralean

Datorren ostiralean, abenduak 14, eskainiko du The Upper Room taldeak gospel kontzertua, Baztartxo Antzokian. Gospel Zikloaren baitan emango dute kontzertua, eta Azkoitikoa zikloko zazpigarren kontzertua izango da.

20:00etan hasiko da The Upper Room taldearen kontzertua, eta sarrera doan izango da. XIII. edizioa da aurtengoa, eta zikloak Euskal Herriko antzokiak, kultur etxeak eta elizak bisitatuko ditu abenduan eta urtarrilean zehar. The Upper Room lau kantariz eta hiru musikariz osatutako taldea da, eta Gospel tradizionaletik euskaratutako klasikoak eta bere abesti propioak eskainiko ditu Azkoitiko kontzertuan.

Ikusi iazko edizioko kontzertuen laburpena:


Hi bakarrik falta haiz munduan

Hi bakarrik falta haiz munduan,

zeruko eta lurreko,

eta nire alboan bostetan,

bularrez dena izan dadin barru-barrutik oso,

aberri baten musika eta ekuatorea,

hi, kuttun, eta beste inor ez.

Zer dela eta zer dela orduan haiz

asmakizun baten elurra

eta ez haiz inoiz amaiera zorioneko

baten argazkia edo musua,

horixe soilik falta badin munduak

oilagor guztiak dantzan jartzeko

eta ni hiri so betiko gelditzeko

eta eskuetako erreka zuriak izarretan blai?


Seat 600 autoen topaketak egin dituzte asteburuan Azpeitian

Seat 600 autoen topaketak egin dituzte asteburuan Errezil eta Azpeitia bitartean. 10:00etan plazan bildu ziren atzo, igandea; eta Errezildik egin zuten bueltaxka, ondoren. Plazan izan zituzten gero autoak, ordu erdiz, herritarrek ikusi ahal izateko.


Apraizek Victorregaz jokatuko du etzi Bilboko Bizkaia pilotalekuan

Ezkurdia eta Cecilioren kontra lehiatuko dira Bost’erdi barruan Binakako Bizkaia Torneoaren finalaren aurreko norgehiagokan. 17:30ean hasiko da arratsaldeko lehenengo partida hori.

Ostean, Xala-Barriola eta Urrutikoetxea-Aretxabaleta bikoteek jokatuko dute torneoaren finala.

Aurreko zapatuan lehiatu zituzten final erdietan, Xala eta Barriola 15-22 nagusitu ziren Irujoren eta Rezustaren kontra. Beste final erdian, Urrutikoetxeak eta Aretxabaletak 19-22 irabazi zieten Ibai Zabalari eta Bengoetxea VI.ari.


Gomasaltoa egiteko aukera Azkoitian, ITAYAkoekin

Datorren ekainaren 9an, larunbata, gomasaltoa ("goming") egiteko aukera izango da ITAYA Gazte Asanbladakoek antolatu duten irteeraren bidez. Azkoitiako Azkarateko zubitik behera goma bati lotuta jauzia egin ahal izango da. Interesdunek igande honetara arte, maiatzaren 27ra arte dute Irrati tabernara joan eta bertan jarria dagoen zerrendan izen emateko aukera. Bertara joan ezin duenak, email bat idatzi dezake itaya@euskalerria.org helbidera. Argibide gehiago nahi dituenak ere, helbide horretara idatzi dezake. "Apuntatu beldurrik gabe eta animatu lagunak, sekulako esperientzia baita eta uste baino seguruagoa! ", luzatu dute gonbita ITAYAtik. Antolakuntatik ohartarazi dutenez bestalde, "18 urtetik beherakoek beraien kargu egingo den heldu baten baimena eraman beharko dute idatzita".

Izen ematerakoan 30 euro ordaindu beharko dira. Irteera eguna, aipatu moduan, hilaren 9rako finkatu dute. 16:00etan Mikel Laboa plazatik abiatuko dira Azkoitia aldera. "Kotxeetan joateko asmoa dugu, beraz eskertuko genuke ahal duenak berea ekartzea", berri eman dute ITAYAkoek. Parte hartzeko deia luzaten dute: "Hankak lurrari lotuta edukitzeaz nazkatuta? Hegan egin nahi instante batez? Etorri hadi ITAYArekin Azkoitiara gomasaltoa egitera! ".


Virginia Woolf jaio zela 136 urte

1882ko urtarrilaren 25ean jaio zen Adelein Virginia Stephen idazle emankor eta pentsalari feminista.

Gaur egun sarri aipatzen dugu feminismoa, aipagai izan ohi ditugu gizarte parekide baten alde egin diren aurrerapenak eta egiteko daudenak. Bada, duela 136 urte jaio zen ideia feministetan funtsezko idazle eta pentsalaria: Virginia Woolf.

1882ko urtarrilaren 25ean jaio zen Virginia Wolf, jaiotze agirian Adelein Virginia Stephen. Guraso kultuen alaba, garaian ez ohikoa zen arren, unibertsitatera joateko aukera izan zuen eta oso gazterik hasi zen idazten, abian zen idazle emankor eta pentsalari feminista.

Lehen nobela 1915ean kaleratu zuen, eta geroztik ez zen geratu; artikulu, nobela, saiakera... idazle emankorra izan zen. Fikzioa landu zuen baina kontzientzia isuri teknikaren bidez eguneroko gertakizunetan oinarritutako gogoeta berritzaileak utzi zituen emakumeek bizi zuten zapalkuntza eta ikusezintasunarekin amaitzeko.

Maria Colera interprete eta itzultzaileak A Room of One's Own Woolfen saiakera itzuli zuen euskarara, Norbere Gela bat. Emakumeen espazio intimo eta propioaren beharra aldarrikatzen du Wolfek eta idazkeran ere sumatzen da bere ideologia.

Buru argiduan, garaiko giro intelektualean erabat txertatua, aldarrikapen ugari utzi zituen: esaterako, zioen idazlan anonimo asko emakumeenak zirela eta anonimotasunean ezkutatu egin nahi zirela. Berak argi zuen aldarrikatu beharra baina itxurazko indar horren barruan ez zuen bizitza erraza izan Woolfek, nahasmen bipolarra zuen eta depresio ugari izan zituen. Horietako batean, berokiko poltsikoak harriz bete eta etxe ondoko Ouse ibaian sartuta, bere buruaz beste egin zuen. Heriotza ere nobela batekoa izan zuen emakume aitzindaria.


Euzkitze sahararren egoeraz 'Urola Kostako Hitza'-n

Xabier Euzkitzek (Azpeitia, 1966) Maroko Saharan burutzen ari den "sekulako genozidioa" salatu du Urola Kostako Hitza egunkarian egin dioten elkarrizketan. Euzkitze, besteak beste, Zarauzko Saharautz Elkarteko lehendakaria da.


Irudipena

Batere mundurik gabe esnatzen da egunero gizaki mundurik gabea, zenbat gara, asmatu egin behar du egunero bizitzeko moduko mundu bat, berea egiten du lur zati bat, lekua, jendea, haragizkoak dira sustraiak, hemengoa naiz, eta ni ez naiz hemengoa, ikasi egiten du moldatzen, egokitu egiten da, ohitu egiten da, jarri egiten da, beti iruditu zaio amorragarri samarra esamolde hori: egin egiten da bat azkenean. Baliteke, egin egiten da bat, baina batez ere egin egiten du, egin egiten du bizitzeko moduko mundu bat egunero, egun on, zer moduz egin duzu lo, eta kafea egiten du, eta barre egiten du, eta amets egiten du. Eta gizaki mundurik gabeak berea ez den beretzako moduko mundua egiten du egunero.

Eta munduak berea ez izaten jarraitzen du.

Harriduraz baino arroztasunez hartzen ditu egunkarietako azalak, mutil koadrila bat ageri da, futbolari bati lagundu omen diote prentsaurrekora, horra eguneko albistea, ni ez naiz hemengoa, eta hemengoa naiz, nola egiten du mundua bere gizaki mundurik gabeak? Nola uxatzen du berea ez den mundu baten barruan bizitzera behartua ez ezik, mundu baten mintzik finenaren gainean ibiltzera kondenatua izan den irudipena? Nola uxatzen du arroztasuna, ez dagoenean zurekin?


Behatokiak euskararen telefonoaren webgunea aurkeztu du

www.euskararentelefonoa.com webgune berria sortu du Hizkuntz Eskubideen Behatokiak, "herritarrari modu errazagoan bizipenak helarazteko modua abian" jartzeko asmoz, Paul Bilbao (argazkian) Behatokiko zuzendariak prentsa ohar baten bitartez jakinarazi duenez. Webgune berria hizkuntza-eskubideen urraketen edo zoriontzeen berri emateko tresna da. "Administrazioen, erakundeen, enpresen eta bestelakoen urraketen eta txalotzeen berri emateak hizkuntza-eskubideen egoera irudikatzen laguntzen gaitu", adierazi du Bilbaok. Orain arte, kexak, zoriontzeak edota argibide eskaerak 902 194 332 telefonoaren bidez edo Behatokiaren webguneko atal batera bidal zitezkeen, baina erakundeak argitu duenez sistema berriak bildutako datuak "arinago" sailkatzea bermatzen du.

Euskararentelefonoa.com webgunean erabiltzaileak era errazean egin ditzake nahi dituen kexak, zoriontzeak edo galderak, bere izena eman ostean. Arantza Haranburu Behatokiko kudeatzaileak emandako zehaztazunen arabera, erabiltzaileak nori egiten dion txalotzea edo zoriontzea argitu eta arrazoia azaldu beharko du. Gainera, kexa edo txalotzea ziurtatzeko dokumentua atxikitzeko aukera ere badu.

Euskararen telefonoaren proiektuak lau urte beteko ditu urte bukaeran eta epe horretan 3.000 espedientetik gora bideratu ditu. Euskararen telefonoa Behatokiak urtero argitaratzen duen txostenerako informazio-iturri garrantzitsua da. "Horren adibide argia Europako Adituen txostena dugu, bertan urraketa zehatzak erabili ahal izan genituen egoeraren berri emateko", gogoratu du Paul Bilbaok.


Ahozkotasuna landuko dute aurtengo Euskal Jaian

Anoetan igandean egingo da jai eguna inguruko ekoizleen azoka erdigunean jarrita, baina aurrez, ekimenak egiten ari dira ahozkotasuna ardatz hartuta

Bere tokia irabazia du Euskal Jaiak Anoetan. Hamaikagarren edizioa izango da aurtengoa eta arrakastaren oinarrian herritarren parte hartzea dago. Hamabost bat lagunez osatutako batzordea aritzen da ia urte osoan jaia prestatzen eta igandeko eguna antolatzen ehun lagun inguruk jardungo du, auzolanean, borondatez. «Ez da udaletik ateratzen den jai bat, udala parte da, baina herritarren artean osatzen dugu egitaraua», esan dute batzordeko kideek. Urtero Euskal Jaia gai baten bueltan antolatzeak ere mesede egiten duela aipatu dute, «jende ezberdinengana jotzea eskatzen duelako eta bizi handia ematen diolako egunari». Aurten, ahozkotasunaren inguruko lanketa egin dute.

Hizkuntzaren transmisioan bakarrik ez, kultura eta lehen sektorearekin lotutako jakintzen transmisioan ahozkotasunak erabateko garrantzia izan du. Horregatik erabaki dute aurten egin duten lanketarako ardatz hartzea: «Euskal Herriaren nazio eta herri izaera aldarrikatzeko antolatzen dugu jaia, baina ez dugu folklorismoan erori nahi, edukiz bete, herriko baserriak plazara atera, erdigunera ekarri eta sektorea ikustarazteko baliatzen dugu eguna».

Azkeneko bizpahiru urteetan Euskal Jai egunaz harago eraman dute egitaraua eta aurten ere ahozkotasunaren ingurukoak antolatu dituzte. Pello Errota bertso sariketaren kanporaketa saioa izan zen aurreko ostiralean Mikelasagasti auditorioan eta Mundu bat ahoz aho dokumentala eta solasaldia izan ziren astelehenean. Bihar, Mirari Martiarenak eta Idoia Torregaraik Bakean dagoenari bakean utzi bakarrizketa eskainiko dute Zimiterioan eta 2zio taldeak kontzertua eskainiko du plazan, larunbat arratsaldean.

Aurreko urteetan, Euskal Jaiaren barruan aukeratutako gaiarekin erakustoki bat atondu izan dute plazaren erdian. Aurten, ordea, ahozkotasuna gai «immateriala» izanik, eguerdian egiten den ekitaldia baliatuko dute bertsoa, kantua eta kontularitza baliatuta, ahozko ondarearen transmisioa irudikatzeko: «Herritarrek antzeztuko dute eta lau hizlari ariko dira, Anoetak urte hauetan guztietan izan duen bilakaera irudikatuz». Bertsoak ere izango du partea igandeko egitarauan, 18:00etan Bidegain etxean ariko baitira Maialen Lujanbio, Andoni Egaña, Iker Zubeldia eta Anjel Mari Peñagarikano. «Esan dezakegun bakarra da ez dela ohiko bertso saio bat izango, berezi joango da».

BERTAKOA KONTSUMITU

Igandean 10:00etan zabalduko da baserritar eta artisauen azoka eta 25 postu baino gehiago izango dira Anoetako plazan. Herriko Sarobe, Barrundi, Argindegi eta Etxeberri baserriek eta Anoetako Otero pilotagileak izango dute azokan tokia, Gipuzkoa eta Nafarroatik etorritako beste hainbat artisau eta ekoizleekin batera. «Gure azoka txikia da eta helburua ez da ahalik eta handiena izatea, bizitasuna eta ekoizleentzat salmentak bermatzea da gure asmoa». Horretarako, egunotan, herriko saltokietan erosketak egin dituztenek, zozketa batean parte hartzeko aukera izan dute. Irabazleek, igandeko azokan, Anoetako ekoizleen postuetan 15 euro gastatzeko bonuak eskuratuko dituzte.

Herriko eragileak ere presente egongo dira Euskal Jaian. Anoetako Herri Ikastolakoek ikas bidaiarako pintxoen salmenta egingo dute eta Ezkutuko haziak proiektuaren bitartez, basoaren zati bat erakutsiko dute plazan. Umeekin gaiaren inguruko tailer bat egiteko asmoa dute igande goizean. Herriko Anitz dantza taldeak ere materiala jarriko du salgai eta jatorri ezberdinetako Guretzako emakume taldeko anoetarrek, gozogintza postua izango dute azokan.

Eguerdian egingo den herri bazkarian ere, «koherentziari» eutsi nahi izan diotela aitortu dute Euskal Jai batzordeko kideek: «Kontsumitzen dena ahalik eta gertukoena izan dadin saiatzen gara, herriko baserritarren produktuak eta Euskal Herriko ekoizleenekin osatzen dugu menua eta pixkanaka, elikadura burujabetza deitzen zaion horretatik geroz eta gertuago gaude».

Igandeko jai eguna borobiltzeko, bertso saioaren ostean Kupela taldeak erromeria eskainiko du eta Anoetako talogileek egindako taloez gozatzeko aukera izango da. Antolakuntzak baserritarrez jantzita joateko eta erosketa poltsa eramateko deia luzatu die Euskal Jaira gerturatzeko asmoa duten herritarrei.

XI. EUSKAL JAIA ANOETAN

Urriak 12, ostirala

22:30. Bakean dagoenari bakean utzi bakarrizketa Zimiterioan, Mirari Martiarena eta Idoia Torregarairen eskutik.

Urriak 13, larunbata

19:00. 2zio taldearen kontzertua plazan.

Urriak 14, igandea

Euskal Jai Eguna

09:30. Herriko txistularien kalejira.

10:00 - 14:00. Baserritarren eta artisauen azoka.

12:00. Ekitaldi antzeztuta: Anoetaren historia.

Jarraian. Ardo dastaketa.

14:00. Herri bazkaria.

18:00. Hitz neurtuan jolas bertso saioa: Maialen Lujanbio, Andoni Egaña, Iker Zubeldia eta Anjel Mari Peñagarikano.

Ondoren. Kupela taldearen erromeria eta Anoetako talogileak.


Bost neurri eskatuko ditu EH Bilduk egoitzetarako

Eusko Legebiltzarreko Diputazio Iraunkorrak bilera egingo du egubakoitzean, eta Ander Rodriguez legebiltzarkide arrasatearrak bideo batean azaldu du ze bost neurri eskatuko dituen EH Bilduk adinekoen egoitzekin lotuta.


Soziedadeak ere 'Gugandik hasita'


ARGAZKI GALERIA: Agur festa Tolosan

Oporrak Bakean programaren barruan Saharako errefuxiatuen eremuetako 19 ume ekarri dituzte eskualdera aurten. Horietatik 11 Amasako apaiz etxean hartu dute ostatu eta gainerakoak Villabona, Tolosa, Altzo, Alegia eta Leaburuko zenbait familiatan igaro dute uda.

Ostiralean egin zieten agur festa Saharatik etorritako umeei. 17:00etan jolasak eta puzgarriak egon ziren Tolosako Zerkausian eta murala ere jarri zuten bertan. Aldarrikapen ezberdinak irakur zitezkeen sormenaren murala deitutakoan.

Ekitaldi politikoa egin zuten ondoren, Fronte Polisarioko eta Tolosaldeko udaletako ordezkariek hartu zuten hitza. Behin ekitaldia amaituta, Tolosako alde zaharreko kaleetan zehar kalejira egin zuten Saharako bandera eskuan hartuta, eta Sahara libre edo Euskal Herria askatu bezalako leloekin.

20:30etan egin zuten afaria Zerkausian eta afalostean Cherlat eta Lehoia izeneko ipuina aurkeztu zuten oholtza gainean. Eñaut Elorrietak eta Aziza Brahimek prestatu duten Desio bat dut bideoa ere ikusi ahal izan zen ekitaldiaren amaieran.

Bideoan agertzen den gisara, Sahararentzat desioak luzatu zituzten tolosarrek Zerkausiaren goiko pisutik. 1.000 su bola inguru zabaldu zituzten bertatik, su bola bakoitzeko desio bana.

Musika eta dantza artean amaitu zen atzoko festa Tolosan. Datorren astean, euren herrira itzuliko dira Saharatik Tolosaldera etorritako haurrak.


Mosaiko argitsua, euskal presoen aldeko mobilizazio handirako gonbita eginez

Urte Zahar iluntzean herritar askok mosaiko argitsua irudikatu zuten Plaza Berrian, datorren urtarrilaren 13an Bilbon egingo den euskal presoen aldeko manifestazioan parte hartzeko deia eginez. Elkarrekin aurrera egiteko prest gaude, giza eskubideak, bakea, konponbidea leloarekin gauzatuko da mobilizazioa, eta Soraluzetik ere autobusak antolatu dituzte bertaratzeko.

Hain zuzen ere, 11:00etan autobus bat abiatuko da Bilbora, eta 16:00etan beste bat. Manifestazioa bera 17:30ean hasiko da. Izena emateko azken eguna urtarrilaren 11 izango da.

Txartelak eskuragai daude honako hiru tabernatan: Batzoki, Bolia eta Arrano. Eta prezioak honakoak dira: 10 euro txartel arrunta, 5 euro langabetuena eta euro bat umeena.

Euskal gizarteari deia

Ohi moduan, Sare mugimenduak antolatu du urtarrilaren 13ko mobilizazioa. Azpimarratu du aurtengoa “berezia” izatea nahi duela, eta dei egin dio “euskal gizarteari” bertan parte har dezan: “Izan ere giza eskubideekiko babesa denoi dagokigu, izan ere gizarte batek ezin du aurrera egin baldin eta guztioi dagozkigun giza eskubide horiek urratzen badira. Izan ere, guk, gure bizipen eta esperientziak medio, inork baino hobeto dakigu egoera honi amaiera eman behar zaiola, eta guztiok batera aurrera egitea proposatuz gero, lortzea badagoela”, adierazi dute.

"Mendeku eta gorrotorik gabeko gizartea"

“Inori ez diogu bortizkeria desberdinek eragindako mina ahazterik eskatzen, baina etorkizunari begiratu eta aurrera egiteko eskatzen dugu, guztion artean, mendeku eta gorrotorik gabeko gizarte bat eraikitzeko. Eta zentzu horretan, euskal presoek jasotzen dituzten eskubideen urraketei amaiera ematea ezinbestekoa da, urruntze politikari amaiera ematea ezinbestekoa da, hauen eskubideak ez ezik, beraien familien eskubideak ere urratzen baitira. Beharrezkoa da salbuespeneko legediari amaiera ematea, gaixo dauden presoak kartzeletan mantentzea bideratzen duen mendeku politikaria amaiera ematea”, gaineratu dute.


Aske utzi dute Jon Enparantza abokatua, seme-alabak zain ditzan

Emaztea larri dago, ospitalean, eta ez dute nork zaindu bost seme-alabak (hiru 10 urtetik beherakoak dira).

Jon Enparantza ETAko presoen abokatua aske geratu da gaur arratsaldean, 25.000 euroko bermea ordaindu eta gero, seme-alabak zaintzeko.

Carmen Lamela Auzitegi Nazionaleko epaileak erreparatu egin dio Enparantzaren sendiaren egoerari. Izan ere, emaztea larri dago, ospitalean, eta ez dute nork zaindu bost seme-alabak (hiru 10 urtetik beherakoak dira).

Fiskaltza ere ados agertu da askatzearekin, "arrazoi humanitarioak tarteko".

Epaileak Estatutik ez ateratzea eta pasaportea entregatzea agindu dio. Gainera, astero epaitegira edo polizia-etxera bertaratzea ere ezarri dio.

Enparantza duela bi urte baino gehiago espetxeratu zuten, "Jake" operazioan.


Herrira Talde Popularreko kideekin bildu da Bruselan

«Oso garrantzitsutzat» jo du elkarteak bilera hori, Espainiako PP alderdia Europako talde horretako kidea baita

Astelehenean egingo du Herrira-k Bruselan egiten ari den bilera sorten balorazioa, baina jada azaldu du «oso positiboa» dela orain artekoa. Gaur amaituko du bilera sorta, eta atzokoa ere oparoa izan zuen eguna. Besteak beste, Talde Popularreko europarlamentari batekin bildu zen.

Europako Talde Popularreko Csaba Sogor europarlamentari errumaniarrak hartu zuen atzo Herrira elkarteko ordezkaritza. «Bilkura oso garrantzitsua izan da, euskal preso politikoen egoeraren berri eman eta informazioa trukatzeko. Aintzat hartu behar da Europako Talde Popularraren barruan Espainiako PP alderdia dagoela», nabarmendu dute Herrira-ko kideek.

Sozialistekin ere izan zituzten atzo bilerak. Emer Costello Alderdi Sozialista irlandarreko europarlamentariarekin, esaterako, eta herrialde bereko Sinn Feineko Martina Andersonekin ere bai. «Kasu berezia da Andersonena. Irlandako gatazkaren testuinguruaren barruan 13 urte pasatu zituen espetxean IRAko kide izateagatik. 1998ko Ostiral Santuko akordioen eta zabaldutako bake prozesuaren ondorioz askatasuna berreskuratu zuen eta egun europarlamentaria da».

Nils Torvalds Talde Liberaleko europarlamentari finlandiarraren laguntzailearekin egon dira Herrira-koak, talde bereko Annemie Neyts-Uyttebroeck europarlamentari belgikarrarekin ere bai, eta Letoniako gutxiengo errusiarra ordezkatzen duen Tatjana Zdanoka europarlamentariarekin. Bestetik, Europako Parlamentuan Human Rights Witohout Frontiers International (HRWF) gobernuz ganpoko erakundearekin ere izan dira. Gaur, Europako Parlamentuan eta Flandriakoan dituzte hitzorduak.

Alegriaren kontra «bortizki»

Etxerat elkarteak, bestalde, herenegun Ertzaintzak Xabier Alegria presoaren eta haren senideen kontra izandako jarrera «bortitza» salatu zuen atzo. Donostian izan zen Alegria, amaren hiletan, eta Etxerat-ek adierazi du une oro oso jarrera gogorra izan zutela ertzainek harekin eta senideekin. Elizkizunean eskuburdinekin izan zutela —10 minutu lehenago iritsi zen elizara—, ez ziotela inori berarengana gerturatzen utzi, eta elizkizuna amaitutakoan ere minutu gutxi batzuk izan zituztela bere hurbilekoek harekin egoteko. Amaitutakoan, «oso modu bortitzean» eraman zutela. «Ulertezina iruditzen zaitu hain gogorrak diren momentu horietan Ertzaintzak izandako jarrera», dio Etxerat-ek.

Londresko Auzitegi Nagusiak, berriz, atzo jakinarazi zuen Kemen Uranga Espainiara estraditatzeko baimena eman duela. 2012ko abuztuan atxilotu zuten Uranga Londresen, eta ETAri laguntza ematea leporatuta haren estradizioa eskatua zuen Espainiako Gobernuak.


Ezker abertzalea Ekaitz Samaniegoren aldeko manifestazioan izango da bihar Gasteizen


'El Pacto de los Lobos', ostiralean 'Cine sin Cortes'en

Misterioz betetako pelikula bat izango dugu ostiralean ETB2n.

Ostiralean, El Pacto de los Lobos pelikula emitituko da ETB2n, 22:30ean hasita. Ez galdu Christophe Gansek zuzendutako abentura eta fantasiazko pelikula.

XVIII. mendeko Frantzian girotutako lan honetan, izaki misteriotsu bat herrixka oso bat suntsitzen hasiko da. Ameriketatik itzuli berri den Grégoire de Fronsac izango da hori argitzeko arduraduna, Mani lagunarekin batera.

El Pacto de los Lobos, ostiralean, 22:30ean hasita, ‘Cine sin Cortes’ saioan, ETB2n.


Herritarren ekarpenak kontuan hartuko ditu udalak aurrekontua egiteko

Ordiziako Udal Gobernua 2020. urteko aurrekontuaren lanketan ari da eta herritarren iritziak jaso nahi izan ditu horretarako. Auzoz auzo bilera irekiak egin ditu azken asteotan. Guztira, zazpi izan dira, herriko auzoetan banatuta: Buztuntza, Urdaneta-Eskarabilla-Malkasko, San Bartolome, Altamira, Otegienea-Majori, San Joan eta erdigunea. Bilera bakoitzera 30 lagun inguru joan dira. Guztiak kontuan izanda, 200dik gora. Adur Ezenarro Ordiziako alkateak eskerrak eman nahi izan dizkie guztiei, «haien parte hartzeagatik».Bileretan, herritarrei auzoaren inguruan dauden proiektuen eta egitasmoen inguruan xehetasunak eman zaizkie lehenik, eta, ondoren, herritarrek ere hitzegin dute, ekarpenak egin eta dituzten beharrak zeintzuk diren argitzeko. Besteak beste, gehien eskatu diren eta errepikatzen diren ideietan daude herriko irisgarritasuna, aparkalekuen beharra, edukiontzien inguruetan biltzen den zaborra, eta parke estalia.Guztira, 150 proposamenetik gora egin dituzte herritarrek, eta orain horien lanketa egingo du Ordiziako Udal Gobernuak. Ezenarrok «positibotzat» jo du herritarren iritziak zuzenean jasotzeko aukera izatea. Horietako batzuk epe laburrean eskuhartu ahalko dira, eta beste batzuk proiektu zabal eta lanketa handiagoa eskatzen dutenez, haien inguruko prozesuak aztertuko dituzte. Bestalde, herriko eragileekin ere bilerak egiten ari dira Udal Gobernuko ordezkariak, eta hurrengo pausoa beste alderdi politikoekin biltzea izango da, horrela osatuko dute parte hartze prozesua.Alkateak argi du, «etorkizuneko Ordizia eraikitzeko lanean ari gara eta horretarako behar-beharrezkoa da herritarren behar, iritzi eta proposamenak kontuan izatea».


Dixville Notch indizea

Niagarak urjauziak ditu, Las Vegasek kasinoak... Eta New Hampshirko Dixville Notch herri ttipiak? Haiek ere badute euren atrakzio turistikoa, lau urtean behin: AEBetan botoa eman, zenbatu eta emaitzak jakiten diren lehen lekua izatea, gauerdiko kanpaiekin batera. Hogeita bat pertsonak bozkatu dute aurten eta 15-6 irabazi du Obamak. Demokrata bat garaile, lehen aldiz berrogei urtean.

Floridan gertatutakoen haritik, zirto asko entzun dugu azken urteotan AEBetan bozkatzeko sistema traketsa azaltzeko: zeure botoak kanika bati eragin, kanikak hodi luze baten barrutik irristatuz domino pieza bati jo, domino piezak beste ehun pieza bata bestearen segidan bota, eta azkenean, zakur batek hortz artean domino pieza hartu, usaindu, eta gustuko badu kontabilizatu, edo, gustuko ez badu, bere hezur bildumarekin batera lurperatu egiten duela zure bozka, adibidez. Txistea, zakurra Bush familiarena zela esanez amaitzen da, jakina.

Tira, ez da hain konplikatua ere. Gurpildun fotomatoia da botoa emateko trastea. Semaforotxoa ere badu, tramankulua prest dagoela adierazten duena. Goizeko seietan ilaran dago jada jendea. Ni ere ibiliko nintzateke goiztiar, baldin eta, gaur hemen zain dauden askori bezala, lanera bost minutu berandu iritsiz gero ordubeteko soldata kenduko balidate. Harrigarria ere bada aireportuetan begiko zuringoa arakatu eta lehen jaunartzeko argazkia eskatzen dizuten herrialde batean bozkatzeko orduan identifikaziorik batere ez eskatzea (ez da leku guztietan horrela: Coloradon, esate baterako, eskatzen dute). Fidatu egiten dira: zerrendan bazaude, sinatu eta aurrera. Larria da suplantazio delitua, nonbait, eta fio dira inork beste norbaiten izenean botorik emango ez duela. Botoa eman baino zerbait gehiago da, izatez, cast the ballot. Hala begitantzen zait, cast aditz polisemikoak baduela eskulanarekin lotura -aingura jaurti eta aktoreak aukeratzearekin ere bai, bestalde-. Sinbolikoki besterik ez bada ere, ahalegin handiagoa eskatzen du palankari eragiteak: hautesleak Amerikaren moldeari itxura ematen laguntzen duela sentitzen du, nolabait. Makinaria mekaniko industrial bat aktibatu duela. Fedeaz gain, indar fisikoa eskatzen du botoa ematearen ekintzak. Ulertzeko moduan azaltzeko: palanka gorri bati alde batera eragin ondoren, pilotuak hegazkina aireratu aurretik leku egokian jarri behar izaten dituen giltzen antzekoak diren giltzatxo sorta bati eragin behar dio hautesleak. Presidenteaz aparte, panel horretan, epaileen izenak daude, besteak beste (ordezko epaile baten hautagaitza barne: juez sucedáneo, gaztelerazko itzulpenaren arabera... Hemen gutxienez gauzei beren izenez deitzen diete!). Giltzatxoz betetako panel honen abantaila nagusia, hautu asko aldi berean egin ahal izatea da. Hauteskutxa asko beharko lirateke, osterantzean. Hautuak egin ondoren, palanka gorriari kontrako norakoan eragin eta badoa hegazkina. Makina ataska daiteke lantzean behin, baina bestelakoan, ez du bere mekanikak tatxarik. Botoak zenbatu beharrik ez dago, hautestokiek ateak itxi orduko zenbaketa egina baitago. Palankak ateratzen duen zarata berealdikoa da, gillotina baten antzekoa, harategiko aizkora, ate baten danbatekoa. Inori bozka ez ematea da, beharbada, konplikatuena: “lehenbizi giltza zilarreztatuari eragin, eta gero palanka gorriari, boto- makinatik irten ahal izateko”. Bestela ezin ote dugu irten? Inkietagarria bada, behintzat.

Izatez, oso modu ezberdinak daude boza emateko. Lehen aipatu Dixville Notch herrixkan, kasu, gure gutunazal klasikoa erabiltzen dute. Baina telepatiaz boza ematea da ederrena: haien bozak zerbait aldatuko duen esperantzan, lanera joan aurretik begiak dirdirka telepatikoki so egiten dizuten horien begirada bidezko botoa, alegia. Dolarren zeinuen ordez, Obamak begietan. Hunkitzerainokoa den amerikar xalotasun inbidiagarri eta ordenatu hori.

Kalean, paparrerako txapa berriak salgai bildumarako. Obamarenak denak. Bat erosi diogu saltzaileari. Gora doa kotizazioa: duela egun batzuk hiru dolarretan zena, bostean dago orain. “Zenbat saldu dituzu honezkero?” “Mila, hiru ordutan. Jendeak seinaka erosten ditu... Baina dirua ez da niretzat, e? Homeless-entzat baizik...”. Hope eta Change hitzen ordez, beste bat irakurri dugu hautagai demokrataren aurpegi irribarretsuaren azpian: Victory.


Auzitegi Nazionalak arrazoia eman dio Eibarri

Epaiak ez du Elxek eskatutako kautelazko neurria aintzat hartu eta armaginek Lehen Mailan jarraitzen dute. Elxek beste helegite bat jartzeko aukera dauka.

Auzitegi Nazionalak ez du Elx taldeak eskatutako kautelazko neurria aintzat hartu eta Eibar Lehen Mailako taldea izango da datorren denboraldian.

Epaileak badaki erabakiak "eragin txarra" izango duela Elxen interesengan, baina gogora ekarri du taldeak "berandu ordaindu" zuela ogasun publikoarekin zuen zorra eta behin zigorra jasota egin zuela, "ez lehenago".

Jose Luis Mendilibarrek Lehen Mailan lan egingo du orain arte etorri diren jokalari guztiekin batera. Elxek, bestalde, helegitea jartzeko parada dauka oraindik ere, baina bide horrek luze joko luke.


Otsailaren 13an berriz idekiko ditu ateak Irrisarri Land-ek

Eguberri ondoko atsedenaldiaren ondotik, otsailaren 13an berriz ere ateak idekiko ditu Irrisarri Landek. Prezio sistema berria izanen du, errazagoa eta jarduera guztietaz gozatzeko aukera ematen duena. EmoZiona Ticketarekin bike park, tirolina, ibilbide, jolastoki eta zubi tibetarra erabiltzeko aukera izanen da. Heldu eta haurrendako prezioak ezberdinak izanen dira eta hotelean, bordetan edo aterpean daudenentzat prezio merkeagoak. Euritarako jantziak ere doan utziko dituzte, kanpoko jardueretan erabiltzeko. Berrikuntza hauek guztiak Fitur Ferian aurkeztu zituen Joxe Elgorriaga kudeatzaileak.


Elosuko jaiak asteburuan, txondorraren ikatza protagonista dela

Azken orduko albiste txarra izan dute Elosuan, txondorrak emandako ikatza gordeta zuten biltegiak su hartu zuen-eta atzo, ekainak 15: "Zorigaitzak jo eta atzo ikatza gordeta genuen biltegiak su hartu zuen. Biltegiko dena erre zaigu; 1.000 kilo inguru salbatu dira". Ezustekoak ezusteko, elosuarrak jaiak primeran ospatzeko gertu daude.

Azken orduko zorigaitza alde batera utzita, txondorraren esperientzia "oso aberasgarria" izan dela dio Zubeldiak: "Kalitate oso altuko ikatza atera dugu baina ederrena izan da jende asko eta asko pasatu dela Elosutik. Ikaragarria izan da azken egunotan gerturatu den jendetza; txondorra ikustera, argazkiak ateratzera... Txondorgintzan aritu izan den jendea ere hurbildu da eta euren bizipenak kontatu dizkigute. Ederra izan da". Eguaztenean hasi ziren hogei bat egunez pixkanaka sortzen joan den ikatza ateratzen; 1.600 kilotik gora aterako dute. "Hasierako helburuak erabat bete ditugu. Auzo guztiaren inplikazioarekin, gainera. Bihar [gaur] afari bat egingo dugu txondorraren bueltan bizitakoa ospatzeko", gaineratu du auzo alkateak.

Bertso afarirako izen-ematea, gaur arte

Jaietako egitarauari erreparatuz, biharko bertso-afaria –izena emateko azken eguna da gaur, 688 920 086 telefono zenbakira deituta–, Donato Larretxeak txondorrerako egurra eman duen "pagotzarra" moztuko duela, erretiratuen artean arrakasta handia izan ohi duen idi-dema eta asteleheneko bazkaria nabarmendu ditu Zubeldiak.

Udalaren diru laguntzaz kexu

Hori bai, auzo alkatea kexu agertu da Udalak jaietarako eman dien diru-laguntzaren inguruan: "900 euroko laguntza jaso dugu eta auzoetako jaietako diru laguntzen irizpideetan agertzen da landa eremuko auzoa bada eta bi eguneko festak badira, jaso beharreko diru laguntza 1.545 eurokoa izan behar dela. Hala ere, saiatuko gara jaiak behar den moduan ospatzen".

Jaietako ekintza nagusiak:

Ekainak 17, zapatua

• 16:30 Mus txapelketa.

• 20:30 Bertso afaria Julio Sotorekin eta Iban Urdangarinekin.

Ekainak 18, domeka

• 12:00 Meza nagusia.

• 13:00 Pilota partiduak.

• 14:30 Erretiratuen bazkaria Elurmendin.

• 18:00 Idi dema. Bitartean, Donato Larretxeak txondorrerako egurra eman duen pagoa moztuko du.

Ekainak 19, astelehena

• 12:00 Auzoko hildakoen omenezko meza.

• 15:00 Auzo bazkaria.

• 17:30 Ume zahar eta gazteendako jolasak.

• 19:00 Triki poteoa.

• 21:00 Auzo afaria eta erromeria.

• 00:00 Jaien amaiera.


Solasaldia, gaztelaniaz

Puro Fuego liburuaz arituko dira gaur Liburutegian, 19:30etatik aurrera, Amaia Garciak moderatuta.


Murgako lan heriotza estaltzen saiatzea eta hildako langilea mugitu izana egotzi dio LABek enpresari

LABek jakinarazi duenez, Ertzaintzak lankide bat inputatu du gutxienez, eta sindikatuak nabarmendu du hildakoa lekualdatzeko agindua Zorroza Gestion de Residuos enpresako gerenteak eman zuela

LAB sindikatuak Bassirou Dione 24 urteko langilearen heriotza eragin zuen lan istripuaren inguruko xehetasun berriak eman ditu, eta enpresari istripuaren gertalekua aldatu izana, eta larri zauritutako langilea lekualdatu izana egotzi dio. Dione otsailaren 29an hil zen, Zorroza Gestion de Residuos enpresak Murgan (Araba) duen biltegian bederatzi metrotik erorita. Sindikatuak jakinarazi duenez, enpresako kudeatzaileak Dione eta beste langile batzuei teilatura igotzea agindu zien hodi bat konpontzeko. Hori ez zen euren jarduna enpresan, eta segurtasun neurririk gabe igo ziren. Lan horretan ari zela, teilatu zati bat puskatu, eta Diane erori egin zen.

LABek azaldu duenez, eta behin lurrean zela, enpresako kudeatzaileak langile batzuk behartu zituen Dione mugitu eta bere lanpostura eramatera, eta agindu zehatzak eman zizkien: “Badakizue zer esan behar duten, ez? Zintatik erori dela... Zintatik erori dela!”. Lekukoek diote oraindik bizirik zegoela. Era berean, eta sindikatuak jakin duenez, Ertzaintzak gutxienez pertsona bat inputatu du kasuarengatik, eta hori langile bat da. Hari ustezko estalketa delitua egozten diote. Sindikatuak ez daki inputatu gehiago dagoen.

Osalanen eta lan ikuskaritza txostena ez dago eginda, baina sindikatuek aurrerapen txiki bat jaso dute. Horren arabera, teknikariak joan zirenean, hurrengo goizean, Diane erori zen teilatuko zuloa konponduta zegoen. Era berean, sindikatuak lantoki horretan egondako beste hainbat irregulartasun salatu ditu, besteak beste, lan istripu larriak ezkutatu izana edota langileei eraso edo mehatxu egin izana. 2017an enpresako buruak hiru aldiz ukatu zien sarrera lantokia ikuskatzera joan ziren zerbitzu teknikoei, eta, azkenean, Ertzaintzak lagunduta sartu behar izan ziren.

Diru bilketa gorpua aberriratzeko

Baobat Santurtziko elkarteak dirua biltzeko kanpaina bat antolatu du Dianeren gorpua Senegalera eraman ahal izateko —hangoa zen, jaiotzaz—. Elkarteak Mamarigako Kulturgunean (Santurtzi) duen egoitzan ere egin ahalko dira dohaintzak, edo, bestela, Kutxabankeko kontu honetan: ES30 2095 0089 6091 1197 0033 (Bassirou DEP jarri beharko da kontzeptuan).


Maiatzaren 19ko datuak: Koronabirusa Euskal Herrian

Datuen eguneraketa egin dute gaur eguerdian, Hego Euskal Herrian.

Gipuzkoan ez da kasu berririk izan PCR testen bitartez, eta, beraz, 2.312 dira gaur ere, guztira, orain arteko positiboak. EAEn 15 izan dira kasu berriak PCR testen arabera, eta 143 serologikoak; eta guztira 18.896 dira kasu positiboak, orain arte, PCR eta serologikoak batuz. Hildakoa, berriz, hiru izan dira azken 24 orduetan EAEn ospitalizatuen artean; bolada ona hautsi, eta bi hildako Gipuzkoan erregistratu dira, sei egun hildakorik gabe pasa ondoren. Orain arte, guztira, 1.470 dira EAEn hildakoak.

Herriz herrikako datu zehatzik ez dute argitaratu gaur ere, baina zehaztu dute, azkeneko lau egunetako positiboak zein herritan izan diren; eta Hernanin eta Astigarragan ez dago kasu berririk. Azkeneko datuen arabera, Hernanin 55 dira positiboak, eta Astigarragan 20.

Nafarroan, berriz, positibo berriak 81 izan dira, test guztiak batuz; PCR bidezkoak eta serologikoak batuta, orain arte guztira 8.436 dira guztira. Hildakorik ez da izan, berriro ere, azkeneko 24 orduetan, eta 503 izan dira orain arte, guztira. Sendatuak, berriz, 4.009 izan dira, atzo baino 104 gehiago, eta lehenengo aldiz, sendatutakoen kopuruak positibo aktiboen kopurua gainditu du (3.924).

Datuen grafikoak ikusgai daude beherago, lurraldeka eta eskualdeka.

Egunez egun herrialdeka lerroak

Infogram

Ohi bezala, eguerdi partean berritu dituzte COVID-19 edo Koronabirusak gaixotutakoen inguruko datuak, Eusko Jaurlaritzak eta Nafarroako Gobernuak. Nafarroan 81 izan dira positibo eman dutenak, test mota guztiak batuz; eta guztira 8.436 dira. Ez da hildakorik izan azken 24 orduetan ere; eta guztira, 503 dira orain artekoak. Alta jaso dutenak, berriz, 3.009 dira guztira, atzo baino 104 gehiago. Ospitalizazioei dagokionez, une honetan 125 gaixo daude ospitaleetan, eta horietatik 17 ZIUn; atzo bezala.

EAEri dagokionez, 15 izan dira positibo berriak, PCR bidez aztertutakoetan; eta guztira, 18.896 dira positiboak orain, test mota guztiak batuz. Hildakoak 1.470 dira orain arte, azken 24 orduetan hiru izan baitira EAEn ospitalizatuen artean, baina lau denera: Gipuzkoan 2, ea Bizkaian eta Araban bana. Sendatuei dagokienez, 16.387 dira dagoeneko, atzo baino 184 gehiago. Ospitaleratutako gaixoak, ZIUn, 45 dira, atzo baino 3 gutxiago.

Gipuzkoan ez da positiborik izan gaur ere, PCR testei dagokienez, eta beraz, 2.312 dira guztira, orain artekoak. Hildakoei dagokienez, ordea, azken sei egunetako bolada hautsiz, 2 erregistratu dira, eta, beraz, 283 dira orain artekoak.

Metatuak herrialdeka lerroak

Infogram

Herriz herrikako datu zehatzik ez dute eman gaurkoan ere, baina bai zehaztu dutela, azkeneko lau egunetako positibo berriak zein herritan izan diren; eta horien artean ez daude Astigarraga eta Hernani. Azkeneko datuen arabera, beraz, Hernanin 55 dira positiboak, eta Astigarragan 20.

Bizkaian 12 kasu berri izan dira gaur, atzokoen aldean bikoitza, eta 7.531 dira guztira, orain. Araban, berriz, 3 kasu berri bakarrik izan dira, eta guztira 2.975 dira orain arte. Hildakoei dagokienez, ospitaleetako datuetan, hildako bana izan da Bizkaian eta Araban, eta beraz, orain arte 826 dira guztira Bizkaian hildakoak, eta 359 Araban. EAEn zenbat diren hiru hildakoak ospitaleetakoen artekoak direla zehazten da txostenean, baina laugarrenaren berri ez da zehazten.

Positibo metatuak lurraldeka

Infogram


Jokaldia osatzen ari dira

Canal+eko bezeroak automatikoki Movistar+ plataforma berriko harpidedun bilakatu dira. Baldintza onenak telefonoa, Internet eta telebista kontratatzen dutenei eskaini dizkie.

Ez dira ez bi, ez lau. 3,6 milioi harpidedun ditu Movistar+ ordainpeko telebista plataformak, aurretik Movistar TVk zituenei Canal+ekoak gehitu baitzaizkie: joan den astetik automatikoki Movistar+eko harpidedun bilakatu dira Canal+ ordaintzen zutenak. Kostu gehigarririk gabe, oraingoz. Movistarreko telebista eskaintza ordaintzen zutenek, berriz, Canal+eko eskaintza ere badute orain.

Hilabete batzuk beharko dira Telefonicari jokaldia errentagarri atera zaion jakiteko. Iazko maiatzean, Telefonicak eskaintza bat egin zion Prisa taldeari Canal+en akzioen %56 bereganatzeko 725 milioi euroren truke. Handik gutxira, Mediaset taldeak zituen Canal+en akzioen %22 erosi zizkion telekomunikazio enpresak.

Aurten, apirilaren 22an, Merkatuen eta Lehiaren Espainiako Batzordeak Telefonicaren erosketari oniritzia eman zion. Baina baldintza batzuk jarri zituen. Esate baterako, eduki esklusiboko kanalen erdiak beste operadore batzuekin partekatzera behartuta dago Movistar+ plataforma berria. Airoso ateratzeko asmotan, Movistar+ bere edukiak kanal askotan banatzen ari da. Batzuk, kanal zaharretan, eta beste batzuk, kanal berrietan. Horrela, aukeraketan zailtasunak jarriko dizkie lehiakideei.

Canal+ katea bera eduki indartsurik gabe utzi dute. Orain arte, zinema estreinaldiak, telesailak eta igandeko futbol partida onena eskaintzen zituen. Horiek guztiak eskaintza ezberdinetan —kostu gehigarriekin— banatzen ari dira. Zinema estreinaldiak Canal+Estrenos paketean daude; estreinako telesailak ere aparteko pakete batean sartu dituzte. Eta igandeko partida onenarentzat propio Canal+Partidazo izeneko katea sortzekotan dira. Kate propioa dute, halaber, 1 Formulak eta motoziklismoak.

Movistar+ plataformaren oinarrizko eskaintza kontratatzeak hilean 20 euroko kostua du. Baina kirol onena ikusteko, beste 20 ordaindu behar dira; zinema berriena ikusteko, beste bederatzi, eta telesail onenak ikusteko, beste bost. Bestelako kateak ikusteko aukera dago, gehiago ordainduta.

Baina Canal+ erosi ostean Telefonicak nahi duena da bezeroek Fusion+ kontratatu dezatela: telefonoa, Internet eta telebista. Horregatik, baldintza onenak hiru zerbitzuak kontratatzen dituztenei eskaintzen dizkie. Esate baterako, Movistar+ bakarrik kontratatuz gero, 100 euroko hasierako kuota bat ordaindu behar da. Aldiz, hiru zerbitzuak kontratatuz gero, ez da halakorik ordaindu behar. Yomvi Interneteko zerbitzua —5.000 eduki baino gehiago dituen plataforma— eta beste kate batzuk ere doan dira Fusion+ kontratatzen duenarentzat, baina ez Movistar+era modu isolatuan harpidetzen denarentzat.

Movistar+ martxan jarri eta bi egunera, joan den ostiralean, Telefonicak jakinarazi zuen Espainiako Liga, Bigarren Mailako Liga eta Espainiako Kopako partiden ordainezko eskaintzaren ustiaketa eskubideak erosi zituela 600 milioi euroren truke. 2015-2016 denboraldirako baino ez da akordioa.

Txapeldunen Ligako eta Europako Ligako eskubideak, oraingoz, Mediapro ekoizpen etxearen esku daude, eta BelN Sports kate berrian eskainiko ditu. Baina akordioren bat egin dezakete, BelN-ren kate bat Movistar+eko eskaintzan sartzeko.

Lehiakideen eskaintzak

Araban, Bizkaian eta Gipuzkoan Euskaltelen ordainpeko telebista eskaintzak merkatuaren %47 bereganatzen du. Martxoaren 31n, 115.554 harpidedun zituen, iaz baino %89 gehiago. Bi pakete eskaintzen ditu: bata, 18,9 euroan (90 kanalekin), eta bestea, 12,9 euroan (70 kanalekin).

Vodafone eta Orange dira ordainpeko telebistaren lehian dauden beste bi enpresa. Orange TVk hamasei telesail eskainiko ditu uda honetan, tartean Breaking bad, The Shield eta Los Tudor. NBC, Paramount, Disney eta Warnerren 40 film berri ere eskainiko dituzte.

Urrian, Movistar+ek lehiakide gogor berri bat izango du: Netflix. Internetera konektatutako pantailetan, Daredevil, Bloodline, Grace and Frankie, Sense8 eta Marco Polo telesailak eskainiko ditu. Gainera, Atresmedia taldeak akordio bat egin du Netflixekin, bere katalogoaren parte bat saltzeko —AtresPlayer-en ez dauden edukiak—. Vodafone eta Orange ere Netflixekin akordioak lortzen saiatuko dira .


Googlek munduko konexiorik azkarrena jarri nahi du martxan

Bere ekimenak arrakasta badu AEBetako herritarrek erabili ohi duten konexioa baino "ehun aldiz azkarragoa" lortuko dute, konpainiak azaldu duenez.

Google konpainia negozio berri batean sartu da, Internet sare propioa sortzeko ekimena iragarri baitu. Konexioa "oso azkarra" izango da, AEBetako beste operadore batzuk eskaintzen dutena baino ehun aldiz handiagoa.

Internet bilatzailearen blog ofizialean, AEBetako zenbait tokitan egitasmo esperimentala martxan jarri nahi duela iragarri du Google-ek. Bere ekimenak arrakasta baldin badu, AEBetako herritarrek erabili ohi duten konexioa baino "ehun aldiz azkarragoa", gigabyte bat segunduko, lortuko dutela azaldu du konpainiak.

Konexioa 50.000-500.000 erabiltzaileri "prezio lehiakorrean" eskaini nahi die Google-ek.

Konkretuki, bereizmen handiko filma bat bost minututan deskargatzeko aukera emango dio konexioak erabiltzaileari, eta baita mundu osoko adiskideekin harremanetan izan unibertsitateko bideo bat (3D) zuzenean ikusten den bitartean ere.

Herriko klinika batean erradiografia bat hiru dimentsiotan ikusteko aukera izango da, eta aldi berean New Yorkeko aditu batekin aztertu.

Zerbitzu berriak

Orain imajinaezinak diren aplikazio eta zerbitzu berriak kontsumitzaileen esku jarri nahi ditu Internet erraldoiak konexioarekin.

2006tik Wifi sare propioa du Google-ek bere Mountain Viewko (Kalifornia) egoitzan.


JxCAT alderdiak Puigdemontentzako boto delegatua eskatu du Parlamentuan

Puigdemontekin batera Bruselan dauden Clara Ponsati eta Lluis Puig diputatuentzako ere eskatu du boto delegatua.

Junts per Catalunyak (JxCAT) ostegun honetan erregistratu du Kataluniako Parlamentuan Carles Puigdemontentzako boto delegatua.

Eskaera bera egin du Puigdemontekin batera Bruselan dauden Clara Ponsati eta Lluis Puig diputatuentzako ere.

Parlamentuko Mahaia atzo osatu zen. Espetxean dauden Joaquin Forn eta Jordi Sanchez diputatuek botoa eman ahal izan zuten, botoa delegatzeko eskaera aurretik egin zutelako eta Mahaiak eskaria onartu zuelako.

Puigdemontek, Ponsatik eta Puigek, berriz, ezin izan zuten bozkatu, Mahaia osatu bitartean botoa delegatzeko eskaria ez egitea erabaki zutelako.


Mesederik ez

Komunitate zientifikoa ahalegina egiten ari da krisialdi honetan zientzia-politiketan eragiteko beharra agerian uzteko.


Nafarroako Amaiurreko hautagai bat kolpatu egin du Poliziak, kanpainako kartelak jartzear zela

Joseba Compains Iruñean koalizioaren propaganda lanak egiteko pronto zegoen, beste lagun batzuekin batera. Poliziek hiru kolpe eman zizkioten aurpegian.

Joseba Compains Nafarroako Amaiur koalizioaren Senaturako hautagaia kolpatu egin du bart Espainiako Poliziak Iruñean, Iturrama auzoan azaroaren 20ko hauteskundeetako kartelak jartzear zela.

Bart hasi da Espainiako Kongresurako eta Senaturako hauteskunde kanpaina, eta Iruñean gauerdian Amaiurren kartelak jartzeko zortzi lagun bildu ziren, Compainsek esan duenez. Baina polizia asko ikusi zituzten inguruetan, eta une horretan kartelik ez jartzea erabaki zuten; gerorako laga zuten eginkizuna. Ordu erdira Poliziaren auto bat haiengana hurbildu zen eta Compains geratu zuten: honen arabera, hiru kolpe eman zizkioten aurpegian. Halaber, poliziek zortziei esan zieten bakoitzarentzat bala bana zutela gordeta.


Bakarrik ere badaki

Mark Cavendishek irabazi du Giroko 13. etapa, esprintean atzetik aurrera eginda. Joaquim Rodriguezek jarraitzen du liderFaborito nagusiak gaur hasiko dira mugitzen, tropela Alpeetan sartuko baita

Mark Cavendish (Sky) da egungo esprinterrik onena. Britainiarrak agerian utzi zuen atzo beste behin azken metroetan ez duela parekorik. Haren taldekideek huts egin zuten azken bi erreleboetan, eta aurreko muturretik at geratu zen garailea. Ordea, nahikoa izan zen bera babak eltzetik ateratzeko eta helmugan bi besoak jasotzeko. Aleksander Kristoffi (Katuxa) eta Mark Renshawi (Rabobank) aurrea hartuta, aurtengo Giroko hirugarren garaipena lortu du. Guztira hamar etapa irabazi ditu Italiako errepideetan. Etapak bakarrik ehizatzen ere badaki Cavendishek.

Atzoko etaparako idatzirik zegoen gidoia bete egin zen. Hasieran ihesaldia osatu zen. Hain zuzen, Martijn Keizer (Vacansoleil) eta Francesco Failli (Farnese) aritu ziren jo eta su. Zituztenak eta ez zituztenak eman zituzten etapa irabazteko, baina alferrik. Tropela eurekin jolasean ibili zen, nahi zuenean gerturatuz eta nahi zuenean aldenduz. Hogei kilometro falta zirela irentsi zituzten.

Hortik aurrera esprinterren taldeak aritu ziren lanean. Dena den, aldapa txikiak baliatuta izan zen alde egiten saiatu zenik. Ordea, atzokoa ziklista azkarrentzat diseinatutako etapa zen. Azken zuzenbidea bi kilometrokoa zuten, eta ez zen erortzeko arriskurik izan. Mugimendu handia izan zen pelotoiaren aurreko muturrean, baina erregea Cavendish izan zen, berriz ere.

Giroko etaparik motzena eta lasaienetakoa izan zen atzokoa. Gaurtik, baina, izango da zer ikusia. Izan ere, tropela Alpeetan sartuko da, eta faborito nagusiak aurrean ibiliko dira.


Jaialdi animatua

Herrikide ikastetxeak jaialdi koloretsua egin dute inauteriei hasiera emateko. Txikienak Doraemon marrazki bizidunaz mozorrotu dira.


Ingurumena gehiago zainduko duen argiteri kontratua sinatu du Bermeoko Udalak

Kontratuaren bidez, “argiteria publikoa merkeagoa” izateaz batera “ingurumena gehiago errespetatzea” lortuko dute.

Benito Ibarrolaza Bermeoko Alkateordeak eta Zerbitzuetako zinegotziak azaldu duenez, Bermeoko Udalak Tecunigaz duen kontratu berri honen bidez “energia kudeaketaren prestazioa, mantentzea, berme osoa eta herriko argitegia berritu eta hobetzea” bilatuko du.

Alkateordeak adierazi duenez, kontratu berri horrekin “hainbat hobekuntza” edukiko dituzte. Izan ere, “erabiliko den energia guztia, energia berdea izango da”. Argindarra “iturri berriztagarrietatik eta eraginkortasun handiko kogeneraziokoetatik ateratakoa” izango dela gaineratu du Ibarrolazak. Instalazioen eraginkortasun handiari esker, “energiaren %63” dutela azaldu du: “herriko luminarien %70a LED motakoa izango da eta horien argi-tonua Urdaibaiko Biosferaren Erreserba babestekoa modukoa izango da”. Ikusmenean ondorio kaltegarri gutxiago eragingo dituzte.

Era berean, “argi-kutsadura ezabatzea” lortuko dute: “FHSa gutxituko denez, gauez zerua hobeto ikusi ahal izango da”. Horrez gain, instalazioak hobetuko dira, “arazoak gutxituz”, eta arazoren bat sortuz gero “arinago erantzun” ahalko dutela nabarmendu du.

“Gure herriak energiaren eta argindarraren politika berdeagoaren aldeko apustua berretsiko du”, aldarrikatu du Ibarrozalak. Horrela, gure ingurumena “zaindu eta etorkizunerako babestu” ahalko dutela, adierazi du Ibarrolazak. Kontratuaren eta eskainiko dituen zerbitzu berriei buruzko informazioa emateko esku-orriak banatu ditu udalak.


Asteleheneroko deia egin dute Goierriko Pentsiodunek

ORDIZIA // Goierriko Pentsiodunek mobilizazioekin darraite, eta datorren uztailaren 6an, astelehena, Ordiziako Plaza Nagusian elkarretaratzea egingo dute. Herritar guztiak gonbidatuta daude parte hartzera. Pentsio duinen aldeko aldarria kalera atera nahian, astelehenero egiten dituzte elkarretaratzeak, Goierri garaian, Urretxu-Zumarragan, eta Goierri behean, herriak txandakatuz. 11:00etan elkartuko dira Plazan.


Pentsiodunak KPIaren igoeraren alde borrokan

Oporretako etenaldiaren ostean, Lasarte-Oriako pentsiodunen koordinakundeko kideek eta herritarrek asteroko mobilizazioei jarraipena eman diete

Lasarte-Oriako pentsionistak atzo, astelehena, kalera atera ziren berriro ere. Oporraldiaren ostean, aldarriak ez dira aldatu pentsio duin baten alde ari dira borrokan.

Okendon egin zen elkarretaratzean Espainiar Estatu mailan emangodiren pausoak azaldu zituzten. Lasarte-Oriako koordinakundeko kideek aipatu moduz, Toledoko itunaren jarraipen eta balorazio batzordeak aste honetan du bilera eta haiek erabakiko dute pentsioei balio emateko zein sistema erabili. "Uste dugu balio ematearen bere interpretazioan oinarrituko direla berriro ere eta ez guk herritar pentsiodunek egiten dugunean". Estatuko pentsiodunen koordinakundeak aldiz, gutxienez KPIa igotzeko eskaera egiten du, "ez dugu nahi inork ulertzen ez dituen formula mistoen bidez igoera ezartzea".

Horregatik kanpaina berri bat jarri dute martxan. Batetik sentsibilizazio lana egingo dute Kongresuan. Diputatuei eskutitzak bidaliko zaizkie. Hauetan, besteak beste, konstituzioko 50. artikulua betetzea eskutuko zaiei. Era berean, Kongresuko talde parlamentarioekin bilerak egiteko eta jarraipen eta balorazio batzordean egoteko eskaera egingo dute.

Honetaz gain, herritarrei zuzendutako informazio ekintza ezberdinak egingo dira. Guztia Toledoko itunaren jarraipen eta balorazio batzordeak haien eskaera aintzat har dezan, pentsioak KPIaren igoera izatea.


Saltoki eta zerbitzuen gida banatu die auzotarrei Berangoko Udalak

Behargintzarekin eta udalerrian sortu berri den merkatarien elkartearekin lankidetzan, zerbitzuen gida argitaratu du Berangoko Udalak. "Aipatu sektorea bultzatzea da horren helburua, herri barruan kontsumoa sustatuz", tokiko iturriek aipatu dutenez. Horretarako, Berangon dagoen saltoki eta zerbitzu eskaintza ezagutzera emango diete auzotarrei. Dagoeneko etxez etxe banatu duten gida, gogoko establezimenduaren kokalekua aurkitzeko mapa ere badauka; horren jardueraren azalpen zehatzarekin eta arduradunekin kontaktuan jartzeko datuekin batera. "Sektorea biziberritzeko asmoz, merkatarien elkartea sortzeko Udalaren jardunarekin bat dator ekimena. Hurrengo pausua izango da talde horrek merkatarien proposamenak eta kezkak bideratzea, tokiko erakundearekin etengabeko harremanetan egonez", adierazi dute udal arduradunek. Argazkian, Anabel Landa Berangoko alkatea / © Berango.net.


Anfitrioiaren madarikazioa

CAI Zaragoza (1984) eta TAU Ceramica (2002) dira Kopa antolatu eta irabazi duten talde bakarrak.

Saskibaloiko Kopak baditu hamaika istorio. Horietako bat anfitrioiaren madarikazioa da, kuriosoa da oso, baina 30 urtetan antolatzaileek ez dute zorte handirik izan.

Bi talde soilik lortu dute lehiaketa antolatzea eta garaikurra altxatzea. 1984. urtean CAI Zaragozak erdietsi zuen; Arcega anaiekin eta Kevin Mageerekin lortu zuten garaipena. bestea Baskonia dugu, 2002. urtean TAU Ceramica izenpean txapeldun geratu zen Gasteizen. Urte hartan Andres Nocionik jokatzen zuen


Alicia Satué-ren hitzaldia eta dokumentalaren estreinaldia 19an, Donostian

Lehenago iragarri bezala, Iruña-Veleiako latinaz mintzatuko da Alicia Satué astearte honetan. Koenraad van den Driesschek egingo du sarrera; analitikaz hitz egingo du.

Ekitaldi berean, Iruña-Veleia, benetakoak ala faltsuak izeneko dokumentala estreinatuko da. 22 minutu irauten du, eta bertan Eliseo Gil, Idoia Filloy, Patxi Alaña, Juan Martin Elexpuru eta Koenraad van den Driessche mintzatzen dira, hurrenez hurren.


Ehunka lagun atera dira kalera, Garzonen debekuaren gainetik

Baltasar Garzonen epaileak debekatu arren, AAMk baldintza demokratikoen aldeko mobilizazioei eutsi die, eta, traben gainetik, ekimen ugari egin dira


EGA eta HABEren 2. eta 3. mailak prestatzeko udako ikastaroa emango dute aurten ere Udal Euskaltegian


Gomez Bermudez harro 'Parot doktrina' sustatu zuelako

Auzitegi Nazionaleko epailea, Amaia Izko abokatua eta Jon Garai Herrira-ko kidea doktrinari buruz aritu dira mahai bereanEntzuleek aurrez aurre adierazi dizkiote epaileari mota guztietako kexa eta zalantzak

«Parot doktrina justua da; orain arteko okerra zuzentzera dator». «Doktrinaren akats bakarra, presoaren espektatibak zapuzten dituela da». «Ez da egia bakegintzarako oztopoa denik». Legea behar bezala ezartzea esan nahi du 197/2006 doktrinak Javier Gomez Bermudez Espainiako Auzitegi Nazionaleko epailearen ustez. Sutsu defendatu du presoen espetxealdiak urteetan luzatzen dituen neurria. Aspaldi egin behar zen «interpretazio berria» dela dio, eta bera pertsonalki urteetan tematu ondoren ezarri dela.

Bilbon egin du doktrinaren defentsa, oso gune berezian gainera. Bizkaiko Abokatuen Bazkunak antolatuta, mahai berean aritu dira Gomez Bermudez, Amaia Izko Abokatua, Jon Garai Herrira-ko kidea, eta Rafa Sainz de Rozas Arartekoaren aholkularia. Hau da, doktrinaren sustatzaile nagusia izan dena, eta neurriaren aurkari sutsuak.

Entzuleak ere denetarikoak izan dituzte, baina, gehien-gehienak, doktrinaren aurkakoak. Euskal presoen defentsan aritzen diren abokatu asko, zein Giza Eskubideen Behatokiko, Sortuko, Amaiurreko eta Ernaiko ordezkariak, besteak beste. Doktrina ezarrita espetxealdia luzatu ondoren neurria gaizki aplikatu zaielako askatu duten preso ohirik ere izan da. Zuzenean egin dizkiete galderak entzuleek epaileari, eta zuzen erantzun die Gomez Bermudezek ere, behin baino gehiagotan arrazoi emanda, eta auzitegiek hartzen dituzten hainbat neurrik eragiten duten mina aitortuta.

Errespetu osoz egindako elkarrizketa emankorra utzi du saioak, halako gai baten inguruan sekula ikusi gabekoa; bakegintzarako elkarlanean aritu beharraz ere aritu da epailea, beste garai batzuetan etsaien arteko liskarra eragingo lukeen ekimen batetan. «Gustua ematen du Euskadi nola dagoen ikusteak, egia da, eta guztiok nahi dugu horretan sakontzea. Baina urratsak egin behar dira. Denok elkarrekin egin behar dugu arraun, noski, baina lege barruan», adierazi du.

197/2006 doktrina ez dela bakerako oztopo adierazi du. Neurria oso pertsona gutxiri ezarri zaiela adierazi du, «50i soilik, eta hori praktikan ez da ezer; eragina sinbolikoa da praktikoa baino gehiago». Mina eragin du horrek entzuleen artean, eta min hori onartzen duela erantzun die entzuleei: «Ez nuen fribolitatez aritu nahi».

Edozein kasutan, doktrina alde batera utzita, badaudela presoak espetxeetatik lehenago ateratzeko beste neurri batzuk azaldu du. «Banakako neurrien onurez baliatu daitezke».

Doktrinaren premia azaltzerakoan, orain arteko «onkeria» amaitu beharra dagoela adierazi du. Izan ere, bere ustez, legea ez da zuzen interpretatu orain arte. Legearen sorreraraino egin du atzera. Frankismoaren ondorenera. Garai haietan espetxeak presoz beteta zeudela esan du, horietako asko mugimendu sozialetakoak zirela, eta hustu egin behar zirela kartzelak. Hori dela-eta, 30 urteko zigorrak zituzten presoak lehenago kaleratzeko neurria hartu zela esan du. Horregatik egin zela orain arte indarrean izan den baina bere ustez okerra den interpretazioa.

Garai zehatz hura amaituta, interpretazioa ere aldatu behar zela dio epaileak: «Ezin dute espetxealdi bera bete ia 30 urteko espetxe zigorra duenak eta 3.000 urtekoa duenak». Horregatik dio doktrina «justua» dela eta lehenago ezarri behar zela.

Gainontzeko hizlariek doktrinak oinarrizko giza eskubideak urratzen dituela salatu dute; baita moderatzaile lanetan aritu den eta Abokatuen Bazkuneko dekano den Nazario Oleagak ere. Herrira-ko kidea, euskal gizartearen nahiari eta konponbideari begira aritu da.

Alde batera edo bestera, argia

Gauza bakarrean egin dute bat bi aldeek: Hurrengo asteazkenean Estrasburgoko Giza Eskubideen Auzitegiak Ines del Rio presoaren kasuari erantzunez 197/2006 doktrinari buruz emango duen epaia argia eta sakona izango dela. Auziaren funtsari helduko diola uste dute Gomez Bermudezek eta Izkok, eta zalantzarik gabeko epaia izango dela. Hortxe erabakiko da behin betiko doktrinaren bidea: bere amaiera hasiko duen, edo aurrera jarraituko duen.

Entzuleen galderei erantzunda, beste zenbait gairi buruz ere aritu da epailea. Torturak saihesteko behar adina neurririk ez dela hartu izan aitortu du, esaterako, berak ez duela «sekula beste aldera begiratu» zehaztuta: «Esan dezatela zer jarri nuen bere epaietan hemen diren Martxelo Otamendik edo Maribi Ugarteburuk».


'Hemen Debagoiena' saioa osorik: 2018-12-21

Abenduaren 21eko saioan, alderdi guztiek osatzen duten Arrasateko Memoria eta Bizikidetza mahaiak antolatuta herrian egin dituzten ekintzen berri eman du Xabi Gorostidik. orokorrak izan ez arren, Gabonetako ohituretan pixkanaka ematen ari diren ohitura aldaketen inguruko erreportajea egin du Jokin Etxebarriak; eta Olgeta jolaserako baliabide zerbitzuko Itsaso Pagoagak ‘Rhino Hero’ jolasa aurkeztu du.


Gigabyte ehiztarien gotorlekua

Martxan da 26. Euskal Encounter, teknologia eta informatika jardunaldia. Aurten 5.000 ordenagailu postutik gora eskainiko ditu. Atzo hasi zen, eta igandean bukatuko da


‘La trinchera infinita’ 2019ko film onena, Forque Sarietan

Goya sarien aurrekari gisara, sari garrantzitsua jaso dute asteburuan Aitor Arregik, Jon Garañok eta Jose Mari Goenagak. 2019ko Fikziozko Luzemetrai Onenaren Forque Saria eman diote La trinchera infinita filmari.

Lehiakide esanguratsuak izan ditu. Hala nola, Pedro Almodovarren Dolor y gloria, Alejandro Amenabarren Mientras dure la guerra eta Oliver Laxeren O que arde. Azkenik, 30.000 euroko saria Moriarti ekoiztetxeko hiru zuzendariek eskuratu dute. Saria, berriz, ekoizleekin batera jaso zuten, eta bi aktore protagonistei eskaini zieten; Antonio de la Torreri eta Belen Cuestari.

Madrilen izan zen Forque Sarien gala, eta Santiago Segurak eta Elena Sanchezek aurkeztu zuten. Gainerako sariei dagokienez, Antonio Banderasek gizonekoz aktore onenaren saria irabazi du, Dolor y gloria filmagatik, eta Marta Nietok, emakume aktore onenarena, Madre pelikulari esker.


Giro aparta, Urkiolako San Antonio egunean

Bisitari ugari dabiltza, goizean goizetik, Urkiolako Santutegi inguruan, San Antonio eguna gozatzen. Nekazaritza eta abeltzaintza azoka, mezak, eta bertsolarien saioa izan dira, besteak beste.


EA "bere azken proiektuan" egon litekeela esan du Urkulluk

Bestalde, "bere buruari ezker abertzalea esaten dion horren baitan zenbait mugimendu" nabaritu dituela esan du EAJren buruak, "ETAri su-eten bat iragartzea eskatzeko".

EAren eta ezker abertzalearen arteko akordioaren ostean, ezker abertzaleak "aspaldi diseinatutako elkarlan estrategikoan parte hartzeko" EA bere "azken proiektuan" egon daitekeela esan du Iñigo Urkullu EAJko EBBeko presidenteak.

SER irratian eskainitako elkarrizketan, horri erantzutea "bere militanteen eta boto-emaileen" esku dagoela zehaztu du Urkulluk.

Bestalde, "bere buruari ezker abertzalea esaten dion horren baitan zenbait mugimendu" nabaritu dituela esan du EAJren buruak, "ETAri su-eten bat iragartzea eskatzeko", eta bere alderdiak "behin betiko su etena aldarrikatzen" duela azpimarratu du.

Jesus Eguiguren PSE-EEko presidentearen eta Espainiako Gobernuko eta Jaurlaritzako ordezkarien arteko azken egunetako desadostasunak "antzespena" direla esan du Urkulluk.

Lan erreforma

Gaur Kongresuan bozkatuko den lan erreformaren dekretuari dagokionez, "kaleratzeen kostuaren murrizketa, behin-behinekotasunaren murrizketa eta babes sozialaren bilaketaren arteko oreka ezinezkoa" dela uste du EAJko presidenteak.

EAJk atzo ohar batean aurreratu zuenez, "urria eta mugatua" den dekretuak&' || 'nbsp; "euskal marko soziolaborala errespetatzen ez" duenez, gaurko bozketan abstenitu egingo da.


atal berria: argazki galeria

Agendako eta bestelako gertakarien argazkiak bildu asmoz “Argazki Galeria” atal berria aurkezten dizuegu. Gainontzeko atalen moduan norberak igo ditzake irudiak, honela bilduma herrikoia osatuko genuke pixkanaka.

Aldiro argazki bakarra igotzeko aukera eman dugu webgunean irudi gehiegi ez pilatzeko. Auzoan antolatzen diren ekitaldi eta gertaera berezi bakoitzeko irudi bat gutxienez bildu nahiko genuke.

Irudiak Gordegia Egiako Artxibategi Grafikoarekin partekatuko dira, egunen batean irudi historikoak bilakatuko dira eta! Hau dela eta, irudien jabetza eta egiletza argitzeko eskatuko zaigu irudiak igotzean.

Argazkiak “Aitortu – Partekatu Berdin CC-BY-SA” Creative Commons lizentziapean argitaratuko dira.

Hemendik aurrera beste tresna bat dugu auzoko proiektuak erakusteko!

ARGAZKI GALERIA IKUSI

atal berria: argazki galeria albisteak Gora Egia! webgunean du jatorria.


Hemezortzi pertsona hil dira Nabiren, Indonesian, boxeo borroka baten ondoren izandako liskarretan.